text:
HALA MOCION ADEN TA INCRIMINA MAS AINDA Y EN ABSOLUTO TA ABSOLVA PRESIDENTE DI PARLAMENTO.
Historia lo mustra cu dia 15 di oktober 2020 lo wordo marca como un dia infame na unda tanto fraccionnan di MEP, POR, y Presidente di Parlamento a mina nos democracia y constitucion y pa colmo por medio di fraude y corupcion, na unda na tur forma particularmente fraccion di MEP y fanaticonan, incluso Prome Minister di Aruba a bin ta defende e tremendo “hazaña” anti-constitucional y corupto aki. E fraccion di MEP a hasta elogia e Presidente di Parlamento cu a persisti den su terkedad pa no hala aden e mocion di desconfiansa y e otro mocionnan. UPP y mas expertonan huridico como tambe ex-Presidentenan di Parlamento a vocifera cu e mocion(nan) ta INVALIDO.
Pakico e Presidente sinembargo dia 28 di oktober 2020, despues di casi dos siman, a haya ta necesario pa atende atrobe cu e acto constitucional bergonsoso aki sin mas? Pakico e cambio di posicion? Sr. Thijzen a haya ta necesario pa duna un clarificacion di su acto, pasobra segun su persona e discusion si e mocion di desconfiansa ta valido of no, ta keda “hang in de lucht” loke ta afecta e “rechtszekerheid” di e instituto Parlamento. E clarificacion duna pa sr. Thijsen sinembargo ta carece di sinceridad, pasobra e ta presenta un cuadro bruha. Su persona di un banda ta rechasa como hurista pa hala e mocion(nan) aden, pero como politico e ta dispuesto (of obliga?) pa haci esaki pasobra e ta supuestamente pone e “algemeen belang” dilanti su propio opinion y interpretacion di articulo 27 di Reglamento di Ordo di Parlamento.
Dicon ta awor numa sr. Thijsen ta bin realisa cu expertonan, conocedornan di e materia, pueblo y su propio colega di coalicion no ta di acuerdo cu su proceder. Dicon siman pasa ainda el a sali afo bisa cu e no ta discuti mas riba e topico, pasobra ta SU pregorativa. Den su conferencia di prensa cu cara inocente kier bin bisa cu e ta hala e mocionnan aden, pero sin pidi un dispensa pa e conmocion cu el a causa den comunidad y ta anuncia cu e esencia di articulo 27 ta keda para, manera e interpretacion "gangbaar" tabata tur tempo. Pero kico ta para di e hecho cu su persona a actua completamente robez? Kico ta para di e fraccion di MEP y POR cu a coopera cu dicho situacion? Particularmente esun di MEP cu a sali boca yen defende e mocion como uno legal? Pa colmo cu sosten di un Minister Presidente cu ta bay asina leu exponiendo cu no ta importante si e mocion ta legal of no!
Sr. Thijsen como Presidente di Parlamento riba e anochi di 15 di oktober a permiti pa tur cos bay robez. No solamente e hecho cu no a cumpli cu reglanan di nos Constitucion, sino tambe cu e Reglamento di Ordo di Parlamento. Particularmente na momento cu 2 fraccion a bandona sala y di cual un miembro di coalicion (RED) a pidi e presidente pa conta cabez, ta ignora esaki y ta sigui cu votacion como sifuera nada no a pasa, entre nan uno cu ta trata mocion di desconfiansa contra minister Lopez-Tromp. Pues no unicamente a faya cu e aspecto di “quorum”, pero tambe e procedura di votacion, na unda pa colmo cu e parlamenterio di POR, sr. Howell, cu NO tabata presente den sala. Y esaki no ta un diferencia den interpretacion pero aki ta un acto fraudulente y di corupcion! Y djis hala e mocion (void) NO ta deshaci di e crimennan aki!! E actonan aki mester wordo investiga y tur esnan invulcra mester ser persigui pa nan acto bochornoso aki. Ningun di esnan invulcra por "get away with crime"!!
Pesey UPP ta bisa, cu Sr. Thijzen ta esun prome yama, pa tuma honor na su mes y tuma retiro como Presidente y tambe como miembro di Parlamento. Ta asina so por restaura e tiki confiansa cu por a resta den nos organo legislativo mas halto di nos pais!
Partido UPP
Booshi Wever
29 oktober 2020


c: text/html

text:
9 detenshon pa faltamentu ku ‘toque de queda’.
KOMUNIKADO DI PRENSA 139 / 2020
5 aprel 2020
9 detenshon pa faltamentu ku ‘toque de queda’.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Polis ta kontinuá ku nan kontrolnan den kuadro di e medidanan ku resientemente gobièrnu
a tuma pa medio di e dekretonan ministerial no. 28 i no. 30 di e aña aki.
Personanan ku no por a duna un deklarashon aseptabel i rasonabel pakiko nan tabata riba
kaya, i/off no tabata tene nan mes na e regla di plachi number di dia, a keda detené i hibá
warda di reshèrshi, na unda nan a keda interogá.
Na tur 9 persona a keda detené entre djasabra 4 di aprel pa djadumingu 5 di aprel 2020.
E kontrolnan aki lo kontinuá den próksimo dianan i polis ta hasi un súplika na tur persona
ku no mester ta riba kaya, pa keda kas.

robotstxt: allowed

filter: keep


text:
Oranjestad — Colegio EPI ta yama tur studiante un caluroso bon bini na aña escolar 2020-2021. Staf y personal tin varios siman di preparacion tras di lomba y a haci nan maximo esfuerso pa por ricibi studiantenan na un manera safe y ofrece e lesnan na e manera mas eficiente posibel. Colegio EPI ta habri e campus pa studiantenan haciendo un yamado pa nan mantene nan mes na e Protocol COVID-19 y duna tur nan empeño durante nan lesnan segun e asina yama “hybridemodel”. Esaki lo ta un forma nobo di enseñansa cu tanto studiante como nos personal tin cu custuma cu ne.
Protocol COVID-19
Esaki a wordo hinca den otro pa seguridad di tur hende riba campus di EPI. E Protocol COVID-19 ta subraya puntonan di higiena y comportacion cu tur studiante tin cu tene na cuenta riba campus y den localnan. Tambe e Protocol COVID-19 ta indica kico e studiante mester haci den caso cu e ta malo of si e haña un test di COVID-19 positivo.
Comportacion
Riba campus tur studiante tin e responsabilidad pa su mes y pa otro, di comporta na un manera safe pa evita posibel contacgio cu COVID-19.Pa e motibo aki nos ta pidi tur pa sigui e siguiente normanan:
- uzo di mondkapje ta obligatorio;
- mester laba man cu awa y habon y/of hand sanitizer prome drenta local of oficina, prome y despues di come y despues di usa wc;
- tosa y niester den elleboog;
- mantene distancia social di 1,5 meter;
- evita aglomeracion riba campus y den edificionan.
Higiena
Localnan cu no tin un wasbak lo wordo asigna un baño pa asina studiantenan uza regularmente pa laba man:
- HT01-04: baño publico den Edificio B riba campus;
- AI32: baño publico den Edificio C riba di dos piso;
- EI01 & ET02: baño publico den Edificio D.;
- EP20-23: baño publico den Edificio D riba di dos piso;
- SP01-02 & SW03: baño publico den Edificio E;.
- SP22-23: baño publico den Edificio E riba di dos piso.;
- AT05: baño publico den Edificio H;
- AT25: baño publico den Edificio H riba di dos piso;
- WT14 & 17, WP16, WP21-26: baño publico den Edificio L;
- RT 01-05: baño publico den Edificio B;
- RT 06 & 07: baño publico den Edificio E;
- V01-09: baño publico den OLC;
- VZ01: baño publico den stafgebouw.
Aglomeracion
- Aglomeracion di hende riba campus y den edificionan/ localnan ta prohibi.
- Riba campus lo kita te caminda posibel tur stoel cu banki. Esnan cu keda riba campus ta permiti pa no mas cu 4 persona sinta na dje. Studiantenan cu subi campus pa sigui lesnan segun rooster mester bai na e local di biaha.
- Comemento mester tuma luga den e local caminda ta sigui les segun rooster. Food Court lo tin cuminda y bebida pa pick up y delivery so, ya cu e edificio di Foodcourt lo keda cera.
- Studiantenan mester bandona campus directamente despues di a sigui nan lesnan segun rooster
- OLC lo keda ofrece servicio pero cu ocupacion minimo di persona. E entrada pa OLC cu tur studiante mester usa ta esun parti paden di campus.
Entrada y Salida
Pa evita aglomeracion riba campus y den e edificionan, studiantenan mester uza e Gatenan asigna pa subi y bandona campus y pa yega nan e localnan pa nan lesnan segun rooster:
- Edificio C & H (AT-lokalen) y Collegezaal: Gate 2;
- Edificio K & L (CT/WP- lokalen) y Auditorium: Gate 10;
- Edificio D & E: Gate 8;
- RT-lokalen/ Edifico B: Lobby di Unit H&T.;
- OLC: entrada na parti paden di campus.
Malesa
Studiantenan cu un of mas di e siguiente sintoma mester meld ziek, keda cas y tuma contacto cu nan dokter di cas:
- Niestermento;
- Tosamento;
- Verkoud;
- Dolor di garganta;
- Dificultad pa hala rosea;
- Keintura halto.
Si un studiante bira malo na scol cu un di e kehonan menciona, e mester raporta di biaha cerca su unitmanager. Segun palabracion cu e unitmanager e por wordo manda cas cu e recomendacion pa tuma contacto cu su dokter di cas.
Positivo pa COVID-19?
Si e studiante test positivo e tin cu tuma contacto di biaha cu su mentor y su unitmanager. E studiante no mag di bin scol y mester sigui tur recomendacion estricto di DVG.
Si un familiar/ amigo/ conoci di un studiante test positivo pa COVID-19 e studiante tin cu avisa su mentor y unitmanager. Den e caso aki e studiante por wordo manda den cuarentena obligatorio door di DVG.
Hybriderooster/ Hybridemodel
Normalmente tur studiante ta wordo poni den un klas y e klas ta sigui les hunto den un local “face-to-face” na scol segun un rooster regular. Esey kier men cu cada les ta wordo duna den un local diferente y e studiante tin cu cambia di local pa cada les.
Pa motibo di e medidanan di seguridad cu mester tuma pa evita contagio cu COVID-19 na scol, e sistema aki mester a wordo adapta na un asina yama “hybride model”. Den e caso aki e klasnan ta wordo parti di tal forma cu tin menos studiante den e local. Un parti ta sigui les na scol den local, mientras cu e otro parti ta sigui e mesun les online. Den e “hybriderooster” cu Colegio EPI a hinca den otro pa aña escolar 2020-2021, e lesnan a wordo programa di tal manera cu tur studiante ta haya e mesun cantidad di les den persona na scol, y online.
Aunke cu e aña escolar aki ta cuminsa full diferente na loke ta custumber, Colegio EPI ta hopi entusiasma pa ricibi e studiantenan cu e siguransa cu e lo bira un aña escolar exitoso. Pero exito ta cuminsa door di cultiva positivismo y pasenshi tur dia. Studiantenan, ban pe!


text:
Ta hasi incripcion yenando un formulario cu ta obtenibel na oficina di traimerdia.
Entrega e formulario yena hunto cu un papel di censo di Afl 5 y carchi di AZV na oficina di Traimerdia.
Traimerdia tin wachtlijst y na momento cu tin cupo habri mayornan lo wordo jama pa sigui cu e proceso di pago.
Pago
Inscripcion anual ta Afl 35 pa cada mucha. Esaki ta cubri gastonan di seguro (WA) y actividadnan.
Contribucion anual ta calcula a base di entrada como famia.
- Prome pago ta cubri Augustus te cu December.
- Di dos pago ta cubri Januari te cu Juli.
- Pagonan mester wordo haci online of na mayor su mesun banco y trece e comprobante na oficina.


text:
Diabierna anochi a drenta informe di cu lo tin un problema di pareha pleitando y cu e pelea a bay para te memey caminda den Driemasterstraat. Mesora a dirigi un patruya na e sitio. Na yegada di e patruya e pateha no kier a haci denuncia contra otro. No a keda polis nada otro cu hala nan attencion ya cu nan no kier a entrega keho contra otro.
Problema di pareha den Driemasterstraat
Diabierna anochi a drenta informe di cu lo tin un problema di pareha pleitando y cu e pelea a bay para te memey caminda den Driemasterstraat. Mesora a dirigi un patruya na e sitio. Na yegada di e patruya e pateha no kier a haci denuncia contra otro. No a keda polis nada otro cu hala nan attencion ya cu nan no kier a entrega keho contra otro.


text:
Riba Dia di Bandera Fundashon Stripan ta selebrá dia di Patriotismo den kurá di Museo di Tambú Shon Cola.
Dia Krioyo den Kurá di Museo di Tambú Shon Cola
Riba Dia di Bandera Fundashon Stripan ta selebrá dia di Patriotismo den kurá di Museo di Tambú Shon Cola.
Djadumingu 2 di yüli 2017, Fundashon Stripan ta organisá un dia krioyo kuminsando for di 10’or di mainta te ku 8’or di anochi ku e siguiente tayernan:
– Tayer ‘Historia di Trùk di Palu’ ku dr. René Rosalia
– Tayer ‘Tapa Karbon’ ku sr. Reynold Vrutaal
– Tayer ‘Pastechi di Kòrsou’ ku sra. Bila Henriquez
– Tayer ‘Kurti Kueru i Rèk Barí’ ku sr. Ruben Rosalia
– Kombersatorio ‘Plantamentu Orgániko’ ku sra. Melinda Rosalia-Statia
Entrada i partisipashon na tur tayer ta kompletamente grátis.
Manera ta kustumber e kushina krioyo lo tin un menú amplio ku platonan krioyo manera Tutu ku bakiou, Karni, Sneibonchi, Papaya, Kolo i Pampuna stobá, Kabritu, Piská, Kabes ku igra tur sirbi ku funchi òf aros, Repa di pampuna i vários Sòpi ku pan será.
Pueblo di Kòrsou kompleto ta keda kordialmente invitá pa bin pasa dia i huntu nos fortifiká nos patriotismo den Kurá di Museo di Tambú Shon Cola, na Sabana Baka 31. Pa mas informashon ‘Like’ nos Página di Facebook @FundashonStripan i tambe @MuseoShonCola.
Fundashon Stripan: NA VANGUARDIA DI MARKA DI KÒRSOU.
By Amarcelli Scoop


text:
Kon nos por yuda?
Kuido ofresé
Dunadónan di yudansa semper ta kuminsá ku e proseso dor di hasi pregunta na abo komo persona ku tin mester di yudansa. Kon abo por forma na bo bida segun bo propio deseonan? Kiko bo mes por hasi? Den kua áreanan bo mester di sosten òf yudansa? E preguntanan ei ta para sentral den nos aserkamentu. Huntu ku bo nos ta reuní i klasifiká bo deseo, posibilidat i limitashonnan. Di einan nos ta ban traha riba loke pa abo ta importante.
Hopi bia na promé instante bo ke redusí bo kehonan. Nos tin bon tratamentunan pa esei. Pero bo ta mas ku bo afekshon òf malesa. Kisas tin otro kos tambe ku bo ke mehorá den bo bida. Por ehèmpel: kuida bo mes mas mihó, traha riba bo kondishon, anda di otro manera ku plaka i tempu, hasi kos agradabel ku otro hende. Ahustenan chikitu hopi bia por sòru ku bo ta sinti bo mas konfortabel den bo mes kurpa.
Klínika Capriles su meta ta pa klientenan haña e kuido ku ta kuadra ku henter e persona, salí for di e vishon ku no por separá kurpa i mente. Dor di intervení trempan, klínika ke prevení ku bo ta pega riba vários área di bida, tantu na kas komo na trabou. Un plan di tratamentu por konsisití di vários komponente:
- Kombersashon: terapia kognitivo di kondukta, sikoterapia, terapia den grupo, relashon òf famia
- Tèst i eksaminashon
- Tratamentu ku remedi
Tratamentu poliklíniko
Durante un tratamentu poliklíniko bo ta keda biba na kas i ta bai Poli pa kombersashonnan i otro tratamentu. Bai trayekto di kuido
Tratamentu klíniko
Den klínika ta asigná bo un lugá di biba temporal i anochi tambe bo ta keda riba tereno di Klínika Capriles. Bai trayekto di kuido
Kuido ambulante
Kuido ambulante ta nifiká ku e dòkter, sikólogo òf enfermera/bruder ta bini serka bo. E tratamentu òf guia ta sosodé gewon na bo propio kas. Bai trayekto di kuido
Un atmishon ta un suseso impaktante pa tur hende. E sosten di famia i amsitatnan ta hopi importante. Bishitantenan ta semper bon niní. Un kliente interná sigur ta apresiá ora yu, mayor, wela/tawela òf amigunan bin di bishita, ounke tin biá nan no por ekspresá esei bon. Kontakto ku mundu pafó, pafó di klínika ta importante pa e rekuperashon, alabes esaki ta duna distraishon i alegria.
Por pasa ku ta disidí na posponé bishita temporalmente. Esaki mayoria bia tin di aber ku e kondishon di e kliente interná. Esaki ta asosodé den deliberashon ku e persona di kontakto di e kliente.
Orario di bishita
Djaluna – djaweps: 07:30 – 12:00 or / 13:30 – 17:00 or
Djabièrnè: 07:30 – 12:00 or / 13:30 – 16:30 or
Komo esun ku ta referí, bo ta forma un parti importante den e dunamentu di yudansa. Abo huntu ku bo kliente ta determiná si un referensia ta nesesario. Bo por mèldu kliente pa diagnóstiko, tratamentu i guia. Banda di esei nos ta disponé di posibilidatnan pa yudansa agudo den kaso di un krísis sikiátriko.
Ken mag referí?
Pa un tratamentu mester di un referensia ofisial. Klientenan no por mèldu nan mes. Nan famia òf kuidadó tampoko no por hasi esaki. E dòkter di kas ta e úniko ku por referí pa Klínika Capriles. Tantu kliente komo famia òf kuidadó por pidi un referensia serka nan dòkter di kas.
Bo ta señalá den bo ambiente ku un hende mester di yudansa pa un problema mental? Konseh’é e ora ei pa tuma kontakto ku su dòkter di kas. Keda skucha e persona semper ta yuda. Kompañ’é bai dòkter tambe ta un bon manera pa sostené e persona.


text:
Fayesimentu di Nilco Rollan
Den un forma inesperá kompañero Nilco Rollan a bandoná e bida terenal dia 25 di sèptèmber último. Ku fayesimentu di Nilco Rollan mundo sindikal a sufri un pèrdida grandi, sigur ku awor sindikalismo komo bos di e klase trahadó i esnan marginá a haña rekonosimentu i rèspèt komo partner igual den e tripartit di Diálogó Sentral. I netamente awor ku e diskushon tokante minimo sosial pa esnan sin trabou i sueldo minimo pa esnan ku trabou ta den plena diskushon. Su eksperensha di 28 aña komo miembro di komishon di retiro, su amplio konosemento i eksperensha ku ela atkerí komo presidente di AFBW i vise-presidente di USIBO lo hasi falta na momento di fiha posishon. E manera determiná ku ela duna kontenido na e diálogo na momento di negoshá CAO a demonstrá ku su sindikato no a entregá nada di e militansia sindikal, sino a opta pa e díálogo pa solushoná problemanan laboral, pero tambe pa mehorá kondishonnan tantu primario komo sekundario di e klase trahadó. Su deseo pa organisá e klase mas tantu posibel a duna fruta ora ela logra amplia AFBW su representashon sindikal organisando trahadónan di Fundashon Cas Boneriano i tambe e trahadónan di Bonaire Wegen Maatschappij i firma nan promé kontrakto kolektivo. Su determinashon pa duna rekonosemento i rèspèt na e trahadónan den kuido mester a keda reforsá ku e último arma sindikal ku ta akshon, pero ku despues di un aña di negosashon intenso a duna resultado positivo\, Kaminda den promé instansha no tabatin ningun adelanto pa e trahadó den uido a terminá ku diferente logronan positivo i un CAO nobo.. Aki su lema ku semper ela usa a duna resultado, esta “ SOLO EL EKIPO GANA”.
Hopi tabata e deseo di Nilco pa a mira relevo den liderato sindikal dor di hóbennan. Un kondishon ela pone pa esaki. Pa ser sindikalista semper kòrda ku bo ta hasié pa otro i no pa bo mes. Pa tal rason tambe su deseo ta pa en bes di gasta sèn na krans pa su entiero hasi un donashon riba kuenta number 8400000900032978 na fabor di Algemene Federatie van Bonaireaanse Werknemers na RBC. E donashonnan risibí lo keda eksklusivamente registrá i uzá komo un kontribushon pa forma lidernan sindikal nobo aki na Boneiru.
Dia 25 sèptèmber a sosodé loke tabatin ku sosodé. Esaki ta palabranan ku semper ela uza ora duné kualkier notisia sea agradabel o no agradabel. Nos niun ta indespensabel den e bida aki. Nos ta na mundo pa kumpli ku un mishon. Ku morto e mishon ei tambe ta terminá. E ekipo sindikal a pèrdè un wowo den e kadena, pero manera semper lo sera e kadena bèk.
Rei morto, rey puesto. Ya tramitenan a keda hasí pa mas pronto posibel miembronan di e sindikato AFBW bin huntu den un kongreso statutario pa skohe un presidente nobo pa e sindikato. Den esaki e defunto semper a deseá pa delegadonan hasi nan máksimo esfuerso pa organisa 99% di e trahadónan na e kompanianan na unda AFBW tin representashon. P’esei un yamada na e shopstewardnan di Fundashon Mariadal, Salt Company, Fundashon Cas Boneriano i Bonaireaanse Wegen Maatschappij, ban trata na kumpli ku e deseo di boso presidente i hasi AFBW e sindikato fuerte ku semper e tabata bou di Nilco Rollan.
A resta nos pa hasi un yamada na e klase trahadó en general, i esnan miembro di AFBW en partikular, pero tambe na tur amigu i konosínan pa kompañá e famianan di Nilco awe tardi entre 13.00(1’or) i 15.00{3’or) na Kasa Mortuorio Nos Konsuelo. Un petishon ta bai pa esnan di Fundashon Maria Dal, BWM, Salt Company i Fundashon Cas Boneriano, pa si ta posibel bin uniformá.
Nilco, kompañero, papito manera bo ta yama nos, te despues, nos lo hasi tur loke ta na nos alkanse pa tene bo memoia na haltu. E chapi di lucha ku bo a tira abou 25 di sèptèmber último, nos lo rekohé i sigui chapi i plug pa logra mihó bienestar i kalidat di bida pa e klase trahadó i su famia i pa henter pueblo di Boneiru.
Nilco Rollan
4 di yüli 1941 pa 25 di sèptèmber 2019.
Presidente di AFBW
Ko-fundador i visepresidente di USIBO
Miembro di Komishon di Retiro.
Miembro di eks SER di eks Antia Ulandes
Ganadó di Chapi di Lucha.
Boneiru, 30 di sèptèmber 2019
Na nòmber di USIBO
Norwin Willem, sekretario enkargá ku Boletin Informativo.


text:
KRALENDIJK – E dianan aki tin un grupo di bestia ku parse kwal chikitu ta drif riba superfisie di laman aki na Boneiru i a wòrdu mirá na diferente bich. E bestianan aki ta karga e nòmber di Boton Blou, 𝘗𝘰𝘳𝘱𝘪𝘵𝘢 𝘱𝘰𝘳𝘱𝘪𝘵𝘢. Nan ta parse pika pika, pero enrealidat nan ta un kolonia di bestia. Nan ta drif ku e koriente riba e superfisie di oseano i tin ora mas ku mil di nan ta yega huntu na diferente bichnan i kostanan di laman.
Awor aki tin un grupo na Boneiru! Nan piká no ta masha tóksiko, sinembargo tin hende ku ta eksperensiá iritashon leve na nan kueru ora nan wòrdu piká. Si bo wak nan, keda leu! Komo ku nan por hasi bo daño.


text:
KRALENDIJK – Awe ta Dia di Enfermeria. E dedikashon i pashon ku nos enfermera- i enfermeronan i dunadónan di kuido ta hasi nan trabou kuné ta atmirabel. Pa esaki nan meresé hopi apresio, pasobra na unda nos lo ta sin nos enfermera- i enfermeronan? Un gesto amabel i un sonrisa kariñoso: esaki ta gradisimentunan chikitu ku diariamente nan ta risibí di nan pashèntnan i klientenan. Pero tin ora ta bon pa duna mas atenshon na profeshonalnan den enfermeria. Dia di Enfermeria dia 12 di mei ta e oportunidat perfekto pa tira lus na abundansia riba nan.
Di dia i anochi enfermera- i enfermeronan i dunadónan di kuido ku tur dedikashon ta trahando pa hasi otronan salú atrobe i pa duna kuido na esunnan ku mester di esaki. Kada enfermera- i enfermero durante su warda ta konfrontá sierto desafionan, ku hasiendo uso di su ekspertisio e por solushoná eksitosamente. Abo mes purba un biaha pa strukturá kuido di vários pashènt, repartí den diferente kamber i kada un ku nan propio remedinan i nesesidat di kuido. I banda di esei enfermera- i enfermeronan ta sòru tambe pa un aserkamentu personal, nan ta duna nan pashèntnan i klientenan atenshon sinsero i nan ta alerta durante henter nan warda.
Durante un solo warda un enfermera òf enfermero por enkontrá hopi felisidat pero tambe tristesa profundo. Den kasonan asina mesora ta hasi un apelashon riba tantu e abilidat empátiko komo riba stabilidat emoshonal di e enfermera òf enfermero. Tur esaki ta solamente posibel ku hopi dedikashon, profeshonalidat i perseveransia físiko. Durante henter aña dunadónan di trabou, pashèntnan i klientenan lo mester ekspresá kon balioso nos profeshonalnan den kuido ta. Afortunadamente esaki ta sosodé si, pero ta bon pa awe un biaha mas para èkstra ketu na e enorme dedikashon ku nan ta brinda.
E último periodo difísil durante e krísis ku e vírus di corona un biaha mas a laga nos mira kon grandi nan dedikashon ta, spesialmente ora esaki ta mas nesesario ku nunka. Esaki a eksigí hopi di nos enfermera- i enfermeronan. I nos por konsiderá nos mes felis ku nan amor, motivashon i profeshonalidat!
Nos ta felisitá tur nos enfermera- i enfermeronan i dunadónan di kuido i nos ta deseá nan i tur otro empleado un plasentero Dia di Enfermeria!
Klek akinan pa mira e vídeo: https://youtu.be/y6r3FWZ3ntc


text:
Palm Beach – Diasabra marduga den careda di 5:30 pasa polis ta bay altura di Citgo Palm Beach pa un accidente cu hende herida.
Na yegada di tanto polis y ambulance, nan ta topa cu dos auto cu hopi daño material.
Ta trata di un v-car Hyundai Accent y un Nissan Sentra.
E chauffeur di e v-car bayendo direccion oost a hala na su man robes y dal semi frontal, lagando e chauffeur herida.
Polis mes ora a nota cu chauffeur di e v-car ta bebi y a laga test e. E test a sali positivo, indicando cu e chauffeur a bebe y hopi.
Ela keda deteni mes ora y transporta pa warda.


text:
Wayaca – Diabuebs marduga pa mas o menos 1’or polis y ambulance a bay spiraal rotonde na Airport. Informacion a drenta cu un persona lo a cay for di auto. Tawata trata di un Nissan Murano.
Na yegada personal di ambulance tawata tratando un dama, ariba e acera.
Na e sitio nos a compronde cu e dama aki, lo a haya discussion cu su casa caminda cu e ta habri e porta y tira su curpa pafo.
Ela ricibi golpinan, caminda cu personal di ambulance a transporte pa hospitaal.
Lo mester tawata un discussion basta fuerte, cu a pone e dama comete e acto aki.


text:
DEN HAAG – Aruba, Kòrsou i Sint Maarten pa motibu di e krísis di Corona mester di desena, si no ta sentenar, di mion èkstra pa tene e isla riba pia. Segun gabinete hulandes nan por konta ku ayudo, pero no ku un donashon.
“Nos no ta laga e paisnan outónomo kai”, minister Raymond Knops (Relashonnan den Reino) ta enfatisá despues ku Konseho di Minister di Reino a kaba djabièrnè. Pero esei ta algu diferente for di bisa: nos ta paga tur boso resibunan pa e lunanan binidero, pasobra naturalmente esaki tampoko no por.”
E islanan no tin reserva pa wanta e slanan ekonómiko di e krísis di corona. Desenanan di míles di hende a pèrdè trabou i ta bira dependiente di gobièrnu. Aruba por ehèmpel ta pidi Hulanda un donashon di 4 mion euro.
‘Ta trata di sèn di impuesto hulandes’
Knops djaweps tabatin un kombersashon di vidio ku e promé ministernan na e islanan. El a sita kon paisnan oropeo ta ‘den e mésun situashon’ i ‘tin debe masha haltu’ awor ku pais manera Hulanda ta pidi ayudo.
“Nos ke yuda nan sigur”, Knops ta bisa di e punto di bista di gabinete hulandes. “Sigur den un situashon di emergensia agudo. Pero esaki no ta sin kondishon. Esaki no por tampoko, pasobra ta trata di sèn di impuesto hulandes,”
“Aki na Hulanda tambe nos a pidi sakrifisio di hende, relatá na impuesto i ekonomisashon pa hasi e eskohonan bon. Ke men esaki tabata e mensahe tambe ku mi a kompartí ku e promé ministernan di e tres paisnan.”
Kontra prensa Knops a bisa djabièrnè ku e tres islanan ta pais outónomo den Reino. “Outónomo tambe den e sentido di: responsabel pa e propio finansanan di gobièrnu.”
Aruba ke 400 mion euro komo donashon
Gobièrnu arubano mester di minimalmente 650 euro, segun promé minister Evelyn Wever-Croes (MEP). Den un karta na Hulanda e ta pidi 400 mion euro (800 mion florin arubano) den forma di un donashon: 250 mion pa e presupuesto i 150 mion pa tene kompanianan aktivo.
Segun banko sentral CBCS Kòrsou lo tin mester entre 125 i 155 mion florin – pa luna – èkstra. Si e krísis dura seis luna: 750 te 930 mion.
Gobièrnu na e islanan tin añanan kaba ku nan ta mal pará finansieramente, pasobra strukturalmente ta saka mas sèn ku ta drenta. For di Den Haag último aña a fòrsa e islanan pa aun ekonomisá pisá.
Konseho di minister djabièrnè a disidí pa laga e reglanan di presupuesto severo bai por lo pronto.
E islanan por paga bèk?
E islanan lo trata pa haña un fiansa barata via Hulanda. E pregunta ta si aworó nan por paga sentenáres di miónes bèk si Hulanda no pasa (parsialmente) pa un donashon.
“Nos ta bai balorá e petishonnan pa ayudo awor”, Knops ta bisa. “E ta bai logra, e no ta bai logra? E petishon ta rasonabel òf nò?
‘Mester mira masha bon kon e sèn aki pa un parti masha grandi finalmente por bini bèk. Pasobra ta asina nos mes tambe ta hasi. Nos tambe mester saka e sèn for di nos propio posishon di kapital. Nos mes debe ku nos tin, awor tambe ta krese.”
Por lo pronto lo tin un konseho di minister tur siman
E minister ta ferwagt ku Hulanda, Aruba, Kòrsou i Sint Maarten por lo pronto lo reuni na Den Haag semanalmente pa palabrá e situashon na e islanan i tuma desishon.
“E ayudo ta bai hopi mas leu ku sèn so”, Knops ta bisa. “Ta trata di konosementu den e área di salubridat, ta trata di kuido i ehekushon di sosten finasiero – manera a pidi – den e área di Defensa.


text:
ORANJESTAD, Aruba: Un total di 11 detenido/studiante na KIA a sigui e curso di ‘saca golpi y spuit’ auto y nan a logra nan diploma. Director di KIA, Rocco Tjon y Terry Gumbs a entrega e diploma na e detenidonan pa e logro aki. Esaki a tuma luga den Biblioteca dilanti tur esunnan cu a forma parti di e ekipo cu a organisa e curso aki, incluyendo e director y representante di Enseñansa pa Empleo. Na momento di firma e diploma, Ramon Coffy y Gregory Croes tabata presente hunto cu personal di KIA y e graduadonan.
E detenidonan/studiantenan tabata motiva y a pidi pa sigui cu cursonan den KIA. “Tin biaha tin cu motiva mas, pero p’esey Rocco Tjon ta ocupa pa trece otro profesionalnan banda di e profesionalnan cu ta den cas caba”, asina Terry Gumbs, Mediawerkers schooling en vorming, a expresa. Asina aki lo forma un ekipo fuerte, cu sa di motiva empleadonan y clientenan pa asina por bay dilanti. Tambe pa duna contenido na e programa di resocialisacion y e intergracion na KIA. Cu e proyecto aki lo kier logra yuda detenidonan den KIA y despues tambe e “na zorg” lo por sigui. KIA ta na mesa cu Reclassering y otro organisacionnan manera AHATA y ATA, pa mira si nan por coopera pa duna e clientenan un di 2 oportunidad cu un trabou, den un esfuerso conhunto pa logra rehabilita pa nan por sigui nan bida y duna bek na comunidad.
Ramon Coffy a ricibi training for di Gregory Croes, representante di Enseñansa pa Empleo, y el a acerca su persona pidiendo Enseñansa pa Empleo un aporte pe hobennan encarcela den KIA. Gregory Croes a yega KIA y a yuda Ramon Coffy pa duna nan e certificado y diploma. Nunca el a drenta KIA y semper Gregory Croes a duna r curso pafo, pero pa prome biaha eyden e ta haya cu e mucha hombernan ta bon educa. Nan tabata aporta na loke tabata siña nan, asina e representante di Enseñansa pa Empleo a expresa. Pa loke ta e trabou cu nan kier eherce y e training duna, ta kere cu na momento cu nan sali for di KIA nan lo por haci e trabou di spuit auto.
Trahado di siguridad di KIA, Ramon Coffy, a splica cu e prome grupo cu a atende un curso di “lassen” di Wilfrido Dubero. Despues di esey a cuminsa di biaha cu e curso di spuit y saca sla (uitdeuk). E team ta consisti di 5 persona cu ta facilita e curso y siña e hobennan pa bay dilanti. “Nos ta haya cu e ta bayendo bon. Tur ta saliendo perfecto”, el a duna di conoce. Ta purba di haci’e miho posibel y ta resultando, esunnan cu kier ta sigui e les y bay dilanti. Ramon Coffy hunto cu su grupo ta siña e studiantenan manera nan a haya les, con cosnan ta bay. El a gradici señora Corman di MIPA y Complete Out of Care, Gregory Croes, kende a pone confiansa 100% den su persona hunto cu MIPA.
Director Rocco Tjon tabatin confiansa den Ramon Coffy, kende a sinta cu Gregory Croes pa traha riba un plan di kico nan lo haci. Gregory Croes a percura pa haya e materialnan gesponsor pa duna les den KIA. Pa loke ta e autonan cu nan a spuit, e director a percura pa haya esakinan como sponsor. Di aki e curso a cuminsa. Na KIA hende por a hiba auto y e presonan ta traha riba dje, pero awo cu 11 preso gradua den spuit auto ta keda na e director pa habri e garashi bek y pa por duna servicio bek.


text:
Sindicato di Maestro di Aruba a ser invita pa FTA pa tuma parti na e manifestacion di dia 1 di mei proximo. Directiva di SIMAR na su turno a wak esaki cu positivismo y cu entusiasmo y concientemente kier a participa pa duna balor y honor na e celebracion di Dia di obrero. Esaki pa recorda logronan di obrero y sindicalistanan cu den pasado a para pa derechonan cu te cu awe nos ta beneficia di nan.
Directiva a tuma nota durante e ultimo dianan di diferente desaroyo menos positivo rond di e manifestacion. Entre otro comentarionan riba facebook, via mail, yamadanan anonimo y reaccionnan riba articulonan den medionan electronico ta demostra cu e esencia di e manifestacion a cambia por completo. Lamentablemente e ta hayando un caracter politico y ta indica di lo bira un marcha di protesta.
SIMAR na ningun momento kier a participa pa motibonan negativo, ni pa sostene ningun partido politico. Directiva, despues di a tuma nota di e desaroyonan ya menciona y despues di a discuti esakinan durante reunion di directiva dialuna ultimo, a dicidi cu SIMAR lo no participa mas na e manifestacion di dia 1 di mei.
Ta haci un apelacion na miembronan pa tuma nota di e cambio aki.


text:
Kralendijk – E fenómeno aki no ta nada nobo. E ta sosodé na mas ku un
okashon pa aña na momentu ku e stòf di Sahara ta wòrdu transportá atraves di aire pa nos region. E temporada aki e kantidat di stòf den nos atmosferá ta hopi mas ku normal i ta okashoná ku e kehonan por ta mas severo.
Ku yegada di e stòf aki, nos por eksperensiá oumento den kehonan relashoná ku malesanan respiratorio. Esaki debi ku e aire ta konsistí di hopi mas stòf ku nos ta kustumbrá kuné. Esnan ku ta sufri di malesanan respiratorio manera brònkitis, alèrgí òf sainùs por nota oumento den nan sintomanan manera difilkultat pa hala rosea, preshon den pechu, hopi tosamentu i grawatashi.
Stòf di Sahara ta okashoná tambe ku tempu ta bira mas kalor pa kual motibu ta rekomendá pa bebe mas likido durante dia pa tene e kurpa hidratá. Ta konsehá tur persona ku ta sufri di un òf otro malesa respiratorio pa pèrkurá pa tin nan medikamentunan na nan alkanse na tur momentu i tuma esakinan manera dòkter ta preskribí. Hasi superfisienan limpi mas frekuentemente komo ku stòf ta drenta kas, kamber, den outo i ofisina apesar ku esaki por ta será. Evitá di hasi aktividat físiko den aire liber den e dianan benidero i si tuma nota ku e sintomanan ta empeorá, tuma kontakto ku bo dòkter di kas.
Post Views:
1,039


text:
Prome Minister Evelyn Wever-Croes: MINISTER KNOPS TA NA ARUBA Y LO REUNI CU PREMIER WEVER-CROES
Prome Minister Evelyn Wever-Croes:
MINISTER KNOPS TA NA ARUBA Y LO REUNI CU PREMIER WEVER-CROES
Minister Knops ta bishitando Aruba prome cu e sigui pa Corsou pa e ‘Justitieel Vier Landen Overleg’ (JVO) cu ministernan di husticia di Aruba, Corsou, Sint Maarten y Hulanda.
Na Aruba, Minister Knops lo reuni cu Gobernador señor Alfonso Boekhoudt y cu Premier Evelyn Wever-Croes. Ademas e lo haci algun bishita na varios instancia riba nos isla. E lo clausura su bishita cu un conferencia di prensa.
Riba agenda cu Premier tin varios punto importante, entre otro e situacion financiero y e crisis di Venezuela.
Aruba pa prome biaha a cera un aña cu un deficit di 0.1% di GDP cumpliendo cu e norma di personal pa 2019. Tambe den 2019 e debe a baha te na 75%. E indicadornan aki ta demostra cu e maneho financiero prudente y serio di Gabinete Wever-Croes ta dunando resultado, apesar di e reto grandi di crisis Venezuela y su impacto na Aruba.
No a yega ainda caminda cu mester ta, y ainda tin puntonan di prepcupacion, pero Aruba ta riba e bon caminda pa finansas publico saludable, pa prome biaha den hopi tempo.


text:
Natuur en Milieu Educatie
Den su vision como Minister di Enseñansa, dr. Armando R. Lampe, a bin cu e idea pa introduci Natuur- en Milieu Educatie (NME) den e curiculo di e scolnan primario di Aruba pa aña escolar 2020-2021.
Meta
E meta di NME ta pa trece e alumnonan mas cerca di naturalesa cu un acercamento mas pragmatico y practico. E curiculo Arubano ja conoce e materia Conocemento di Naturalesa (Kennis der Natuur) y tambe e materia integral Orientacion Mundial (Wereldoriëntatie) cu tambe ta nombra y trata componentenan di naturalesa. E oferta di NME ta un complementacion di esaki. NME ta stimula e alumnonan pa pensa bon tocante naturalesa, hygiene, nan ambiente di bida, Aruba su flora y fauna, y mas cu tur pa duna nan na edad hoben e pensamento corecto y manera di actua relaciona cu estilo di bida saludabel y cuido di naturalesa y e medioambiente. Minister a instrui drs. Samuel Dumfries, di Departamento di Enseñansa Aruba (DEA), pa desaroya un programa hunto cu e specialistanan di Fundacion Parke Nacional Arikok (FPNA) cu lo wordo aplica como piloto durante aña escolar 2019/2020 na cuatro diferente scol den e tres prome capanan anual di educacion primario.
Conscientisa
Ta importante pa nos ta consciente di e naturalesa rond di nos y pa nos realisa cu naturalesa y nos medio ambiente mester bay man den man cu ken nos ta como ser humano. Nos manera di anda cu naturalesa ta depende di kico nos haya durante nos carera escolar y alabes loke nos ta siña di naturalesa durante nos criansa na cas. Como ser humano, nos por siña y pensa tocante naturalesa y medio ambiente y con pa trata cu esaki den futuro. Nos ta biba den un mundo habri cu perspectivanan cambiabel di cua nos por tuma decision nan. Ademas di aumenta complehidad y polifasismo den situacion di escogencia, e efectonan di nos escogencia tambe a bira mas compleho y extenso.
Stimula
NME ta stimula e alumnonan pa pensa y actua di un forma critico, creativo y dirigi riba solucion, y esaki ta duna ampliacion y profundisacion na e curiculo nacional. NME lo ta disponibel desde scol preparatorio y asina e conscientisacion di nos naturalesa ta wordo stimula y duna desde un edad hoben durante e carera escolar.
Tema
E oferta NME di e proyecto piloto ta cubri tres tema: Residuo, estilo de bida saludabel y flora y fauna. Afval, Gezonde Levensstijl en Flora & Fauna. E tema nan aki lo wordo introduci den fase nan na e maestronan di e scolnan piloto pa un introduccion gradual y un implementacion cla. Despues di aplica e material piloto, un evaluacion lo tuma luga hunto cu e scolnan y e maestronan participante cu e fin di garantisa un oferta amplia y solido di NME cu henter Aruba lo por uza den futuro.
Nieuws
- Proyecto final di Natuurkunde: Con pa traha un cas autarkico (4/30/2021)
- Proyecto Piloto Natuur en Milieu Educatie (1/9/2020)
- Natuur en Milieu Educatie (doc) (12/17/2019)


text:
Oranjestad-Pa hopi tempo caba mi a mustra riba iregularidadnan y corupcion cu ta wordo cometi na Dimas. E ultimo cu a yega na mi conocemento ta di un mucha cu a haya permiso NOBO hunto cu su Mama den cuadro di reunion di famia, siendo cu tanto Benny como esnan na Dimas a wordo poni na haltura cu e mucha tin un enfermedad hopi peculiar y cu e remedi so lo costa AZV mas o menos 250.000,= (250mil) florin pa aña. Te hasta un dokter a notifica Dimas riba e asunto aki. Obviamente no por culpa e mayornan di kier garantisa un bon cuido pa nan yiu, pero no por ta asina tampoco cu Aruba mester bay carga cu tur e gastonan envolvi. Y pueblo di Aruba cu sí a contribui na AZV pa añanan caba, mester entrega cierto parti di e pakete cu AZV ta ofrece.
Nos flamante minister nobo di labor ta declara cu desempleo a baha na Aruba. Un ponencia cu ami no ta comparti, pero por ta e minister ta usa esaki como excusa pa sigui duna permiso por mayor y detal. A bin na mi conocemento hopi caso di hendenan cu ta haya permiso di “dienstbode”, pero ta bai traha otro caminda. Mientras tanto e Arubiano mes ta sin trabou. Pero parce cu Hulanda tambe tin informacion cu cosnan no ta bayendo manera debe ser na Dimas. Den noticia a sali cu un delegacion hulandes, incluyendo e director general di husticia hulandes Gerard Roes, lo bin Aruba pa atende cu e situacion di inmigracion.
Ta un lastima di mira un Dimas cu tempo mi persona tawata encarga cune, tawata un departamento cu no a conoce corupcion, awe a decai den un departamento na unda corupcion ta na ordo di dia, cu conocemento y aprobacion di sr. Benny Sevinger. Ami nunca lo por ta felis y contento cu Hulanda ta bin mete den nos asuntonan interno, pero ta Mike Eman himself a logra den un tempo record deshasi di nos autonomia door di accepta y aproba corupcion den dia cla, di tal forma cu caminda a habri pa Hulanda bin investiga. Pero por algo sera cu Mike Eman a doblega pa e chantahe di Hulanda. Kiko lo tin pa sconde???
Pa nos recupera y mantene e autonomia, cu sr. Betico Croes d.f.m. a lucha p’e, ta importante pa nos regla nos propio asuntonan den un forma corecto y responsabel. Mi ta spera cu porfin lo para e bagamunderianan cu ta socediendo na Dimas riba instruccion di Benny. Mester pone tur esnan cu ta comete e actonan coruptivo aki responsabel, y percura pa un maneho di stranheria cu berdaderamente ta funciona na bienestar di nos pueblo y proteha nos mercado laboral.
Despues cu nos a perde nos autonomia financiero, awor ta mustra cu nos lo bai perde nos autonomia riba e tereno di Inmigracion tambe. Pues nos lo tin un Status Aparte cu hopi menos autonomia cu Corsow y St. Maarten. Y tur esaki pa motibo di un gobierno cu ta goberna nos pais yená cu corupcion. Esaki tambe nos lo bai acepta? Ta e momento oportuno pa Arubianisa nos Patria, manera UPP a campaña cu ne. Trece ordo back manera tabata e caso entre november 2005 y 31 di october 2009 na Dimas, na unda no tabata haci excepcion y na unda e trahador local tabata wordo proteha. Y MESTER trece back e modelo Suiso. Y aki mi ta spera cu tur partidonan politico, particularmente esunnan den oposicion haci un declaracion al respecto. Pa pueblo por huzga ken realmente ta para na su banda. UPP si ta kere cu mester bin un paro inmediato den otorgamento di permiso y un maneho cu ta defende e trahador local.
Ta di spera cu e delegacion di Hulanda lo haci un evaluacion y investigacion riba locual ta trata permisologia, no solamente pa e periodo november 2009 pa awor aki, pero pa henter e periodo desde di entrada di nos Status Aparte na 1986. Di mes e investigacion ey lo mustra cu for di comienzo di 2006 cu mi persona a wordo encarga cu Stranheria te fin di october 2009 na DIMAS NO tabatin lugar pa corupcion ni manipulacion; sí tabatin un maneho estricto pero na mesun momento humano. E investigacion mester cubri henter e periodo for di 1986, pa un comparacion por wordo haci entre e diferente manehonan riba e tereno aki.
Como indicacion cu na DIMAS lo tin cos cu no por mira luz di dia, ricibi adhunto un potret di documentonan cla pa bay kima pa asina ey trata di sconde cos.
Aparte di e tantisimo medidanan contra nos pueblo awor ta entregando nos autonomia. Ta basta. A yega tempo pa nos como pueblo para e masacramento aki. Ta e pueblo so por salba e pueblo.


text:
IOS
iOS (antes iPhone OS) ta un sistema operashonal mobil ku Apple Inc. a krea i desaroya exclusivamente pa su hardware. E ta e sistema operashonal móbil di iPhone, IPod Touch, iPad i Apple TV. Despues di Android iOS ta e di dos sistema operashonal mobil mas instalá na mundu. iOS a kordialmente yama e sistema operashonal pone, ma a famoso den 2010 pa regla e aporte na kambio di e sistema operashonal na disposishon Apple adishonal.
iOS a introdusí na 2007 implementa konosí komo ehekutá un version di macOS pa pone di promé generashon. Na MacWorld konferensia i expo dia 9 yanuari 2007 Apple a develá un produkto nobo, e pone i e tendría un sistema operashonal "relaciona".
Dia 6 di maart di 2008, Apple renombró macOS X bai pone iOS despues di lanzamentu di it di desaroyo di software pa iPhone.


text:
Aruba tin dos idioma official: Papiamento y Hulandes
Oranjestad-Referente e bishita cu e Delegacion di Aruba na Saba ribatemanan di nos Medio Ambiente e tawata importante di por acomparti experiencianan riba otro temanan cu Gobierno di Sabatambe. E Delegacion di Aruba tawata tin e oportunidad di reunino solamente cu e Director di e Marine Park di Saba Sr. KyeWolf pero pa nos tawata hopi importante di por a reuni cuGobernador di Saba e honorable sr. Jonathan Johnson, eComissioner Bruce Zager y tambe e legendario luchador di Sabasr. Will Johnson tambe gran amigo di nos Libertador BeticoCroes. Alavez saluda un gran amigo di semper di Aruba e ExParlamentario Sr. Ray Hassel.
E les grandi cu nos a trece di e bishita na Saba ta lo siguiente: Un Cuidadano di Saba cu tin derecho na haya su nacionalidadHulandes por pasa su examen na Hulandes, Ingles yprobablemente tambe spanjo. E hecho aki a sorprende eDelegacion di Aruba enormemente paso na Aruba a informa eComunidad di Cuidadanonan extranhero cu ta exigencia diHulanda e tawata ta pa exigi e hulandes pa pasa examen pa hayanacinalidad hulandes. E ehempel di Saba ta contundente cu porpasa e examen pa nacionalidad Hulandes den otro idioma cu no ta hulandes. Ainda mas fundamentalmente den e discussion akita lo siguiente cu ta e essencia fundamental di e posicion di MEP: ARUBA TIN DOS IDIOMA OFICIAL 1. PAPIAMENTO Y 2. HULANDES. POSICION DI MEP TA: NA ARUBA PA HAYA NACIONALIDAD HULANDES MESTER POR PASA EXAMEN NA PAPIAMENTO OF HULANDES. NO POR EXISTI DISCUSION MAS RIBA E TEMA AKI Y PARTIDO MEP TA BAI LUCHA E POSICION FUNDAMENTAL AKI AWOR CU TIN UN DELEGACION DI MEP TA SALI PA HULANDA PA E REUNIONNAN ENTRE E PARLAMENTONAN DI PAISNAN DEN REINO HULANDES.
E siman cu ta habri aki lo tin un reunion publico pa adopta etemanan cu lo mester wordo tratá den e Conferencia na Hulanda, y envista di e ehempel contundente di Saba Partido MEP ta baitrece e punto aki dilanti pa a base di un posicion di principioPais Aruba atravez di e Parlamento di Aruba exigi e respet yaprobacion di Hulanda pa corrigi e situacion aki pa turcuidadano di Aruba cu tin derecho pa haya nacionalidadhulandes. MEP respetuosamente ta exigi Hulanda reconocecu Aruba tin dos idioma official y pesey ta pidi pa aproba pa e examen na Aruba por wordo pasá den dos idioma.
Nos a termina e bishita na Saba den un forma particual cu taresalta e hermandad entre Saba cu Aruba ora e Delegacion di Aruba a bishita e caya na Saba cu ta carga e nomber di nosLibertador: Gilbert F. Betico Croes Street.


text:
E COMPETENCIA DEN POPULISMO ENTRE MIKE EMAN Y EVELYNE WEVER-CROES TA BIENTO EN POPA!
Politica ta cruel, mientras “backstabbing” ta e arte pa elimina for di caminda posibel candidatonan cu ta aspira pa tuma mando di e partido cu nan ta pertenece. Nos por a waak con a elimina lider di e partido berde cu no ta carga e faam Eman y historia ta ripiti pero awor den e partido geel.
Diabierna e actual Minister-Presidentr cu un smile den su cara a anuncia cu a revoca e medida pa kita 240 di e 1400 remedi for di e lista positivo. Cambionan riba tereno medico ta responsabilidad di e Minister di Salubridad y p’esey cu asombro nos a ripara cu no ta e Minister di Salubridad a anuncia e revocacion, pero e Minister-Presidente. E motibo ta obvio. Cu e revocacion e Minister-Presidente a “sla twee vliegen in een klap”. Na prome lugar a desbarata e cabay di campaña di e partido berde, cu tambe a bin ta practica populismo riba e topico, coriendo campaña denunciando cu specialmente e personanan mayor cu poco entrada lo a wordo perhudica cu e medida pa elimina remedi for di e lista positivo.
Sra. Wever-Croes a siña su les pa hamas subestima e “experiencia” di e partido berde den manipula opinion publico. Nos por corda con a usa como cabay di campaña e “solidariteitsheffing”, despues “friends and family” y introducion di e BBO como base di nan campaña. Pakico a escohe AZV y pakico esnan di edad mayor? Sr. Eman ta bon na altura cu esnan di edad mayor ta conforma un parti substancial di e electorado. E lider ta tambe bon na altura cu malesanan cronico ta halto cerca esnan di edad mayor y cu gran parti mester sobrevivi cu un entrada marginal di pensioen. Pues no lo sobra mucho placa pa por cumpra remedi cu AZV no lo cubri mas.
E lider di AVP sinembargo a lubida di bisa cu ta su dos ministernan, Visser y Schwengle, ta responsabel pa deterioro di e calidad di cuido pa nos grandinan. Y despues di a desgracia nos pueblo, e dos “profesionalnan” a bandona Aruba en busca di un mihor entrada y un mihor cobertura di nan mesun cuido medico, pasobra Hulanda y Boneiro lo garantisa nan mihor pago y tur beneficio di un cobertura medico hulandes. Que hipocresia!!
E di dos motibo di e actual Minister-Presidente ta pa pone un paro na e aspiracion di e Minister di Salubridad pa remplasa su persona como lider di e partido geel. Sra. Wever-Croes ta bon na altura con e Minister ta maneha salubridad. Ta su mesun persona a tuma como su encargo pa trata na desbarata e ponencia di sr.Knops cu ta Aruba a presenta e opcion pa baha gasto di gobierno door di entre otro reduci e gasto medico cu AZV ta maneha. Nos por a tuma nota sin embargo con e PR di AZV, durante presentacion di e medida pa reduci e cantidad di remedinan di e lista positivo, a declara cu a inicia e proceso despues di a ricibi ordo di e Minister di Salubridad. Nos por corda tambe con a pospone introducion di e medida for di 1 di februari 2021 pa 1 di april 2021. Motibo di esaki ta pa duna gobierno oportunidad pa evalua con e reaccion di e pueblo lo tabata ta. Despues cu a constata cu ela cay den mal tera a disidi pa revoca e medida.
Un desaroyo deplorabel y otro ehempel con wega politico ta wordo hunga y con ta introduci un medida ad-hoc sin un bon estudio di factibilidad y sin e interes di e pueblo na pecho. Otro prueba cu probecho politico personal di e lider di e partido geel y sobrevivencia di su partido ta bin na prome lugar. Den mas di un ocacion sr. Gradus a informa cu no lo acepta cu ta coba un buraco pa yena otro. Reforma ta keda necesario, sr. Gradus a informa, pasobra e situacion ta sumamente precario y no por permiti wega politico ni populismo. Y hustamente esaki e dos partidonan grandi aki a bin ta practica den e caso aki.
P’esey UPP ta spera cu nos pueblo lo compronde cu NO POR CONFIA INTEGRANTENAN DI E PARTIDO BERDE NI GEEL. Pueblo no por permiti pa partidonan cu a desgracia nos futuro atrobe asumi responsabilidad gubernamental. UPP ta haci un apelacion na nos electorado pa husga "for once and for always" e “profetanan di desaster” y no permiti pa nan sigui cu nan engaño. UPP den Parlamento lo percura pa evita corrupcion y mal gobernacion.


text:
KRALENDIJK– Den kuadro di Luna Mundial di Alzheimer Fundashon Alzheimer Bonaire ta presentá dia 21 di sèptèmber próksimo e pelíkula “WEI” ku koperashon di Wimpy’s Sound & Images den sala di konferensia Piet Mondriaan na Courtyard Marriott Resort.
“WEI” ta un dokumentario di Ruud Lenssen den kual e ta presentá e trayekto di demensia i kuido di famia di su mayornan. Tata Jac a krea su mes paradeis chikitu: un pida tera di 1 hèktar den naturalesa ku kabai, galiña i un hòfi ku bèrdura i fruta.
Jac ta enkantá ku su trabou den e kunuku i ta determiná pa sigui kuid’é. Lástimamente nèt awor ta konstatá ku Jac tin demensia, pero naturalesa i su bestianan ta duna Jac konsuelo i seguridat den su mundu ku pokopoko a kuminsá ta bruha.
Ku tristesa mama Ria ta mira kon Jac ta bayendo atras. Preokupashon pa su kasá ta bira kada dia mas i mas i esaki ta kuminsá eksigí mas di dje mes tambe.
Su sintimentu di amor i kuido ku kariño vários biaha ta kambia den frustashon i soledat. No opstante esaki e ke sigui kuida Jac mas tantu ku por, na kas.
Pero miéntras Jac ta purba tene duru na su paradeis, tòg no por evitá ku dia pa dia e despedida ta yega serka.
“WEI” no ta solamente un pelíkula tokante demensia i “mantelzorg” pero alabes un historia yen di amor tokante kon lihé bida por para kambia.
Ku nominashon i distinshonnan for di 2019, programanan di televishon i Festivalnan di sine na Hulanda/Europa i tambe na USA/VS ta di rekomendá kòrdialmente pa mira e pelíkula aki.
Fundashon Alzheimer Bonaire ke selebrá Dia di Alzheimer ku e pelíkula aki pa asina ofresé interesadonan e oportunidat pa mira e pelikula pa US$ 12,50. Komo apresio ta regalá un T-shirt koló hel ku e tema di 2021 esta: “Konosé Demensia, konosé Alzheimer”.
Karchi pa entrada ta optenibel serka miembronan di direktiva i boluntarionan di Fundashon Alzheimer Bonaire.
Direktiva di Fundashon Alzheimer Bonaire ta konta ku bo presensia i sostén, pero tene kuenta ku ta sierto kantidat di lugá ta disponibel. Pues pura kumpra bo karchi!
Mashá danki pa bo koperashon i sostén.


text:
Duna informacion tocante mata di Aruba
Descripcion
Special pa mucha di scol, studiante y otro interesadonan Santa Rosa/DLVV ta duna riba peticion y si tin disponibel, informacion tocante mata tipico y di naturalesa di Aruba.
Unda pa pidi'e? / Mas informacion na
Santa Rosa (DLVV) - Seccion di Maneho di Naturalesa y Paisahe
Habri pa publico: Dialuna pa diabierna di 7.00 – 12.00 y di 13.00 – 16.00
Orario di caha: Dialuna pa diabierna di 7.30 – 12.00 y 13.00 – 15.00
Cuanto tempo ta dura pa hay'e?
Ta varia: Por atende di biaha of tin cu haci un cita. Esaki ta depende di e trabaonan y e sorto di informacion cu ta pidi. Por pasa despues di merdia pa e servicio aki.


text:
About Us
Desde chikito Aurora Dijkhoff a destaca cu su talento den skirbi y pinta cu tabata su pasatempo preferi. Su deseo tabata pa crea un revista cu por forma parti importante di Aruba su historia y desaroyo social.
Riba e anochi di 7 di april 1995, revista FOCUS a wordo lansa na Aruba y esaki a simbolisa un simia, cu den transcurso di tempo, a crece y trece su frutonan, cu amor, pasion, dedicacion, profesionalismo y sabiduria.
Na december 1995 pa prome biaha a entrega RECONOCIMENTO FOCUS cu e meta pa rindi homenahe na e personanan cu a destaca sea den arte, entretenimento, moda, beyesa of den nan carera profesional. A entrega e prome Reconocimento na Maureen Leenheer-Vieira pa su trayectoria exitoso.
E PORTADANAN PA CELEBRA FOCUS SU ANIVERSARIO SEMPER TIN SU TOKE GLAMUROSO Y FESTIVO CU E CELEBRIDADNAN DI ARUBA COMO PARTI DI E CELEBRACION.
Den transcurso di 25 aña FOCUS a evoluciona, teniendo semper na cuenta pa keda mantene su concepto di ta un revista di estilo di bida di nos hendenan.
Cu orguyo y satisfaccion Aurora Dijkhoff a ricibi den nomber di FOCUS e bunita reconocimento di The Prestige Awards na aña 2015 pa su logro excepcional den comunidad. Tanto como FOCUS y parti di e famia KIWANIS na Aruba, Auri a forma parti di diferente proyecto importante na bienestar di nos comunidad.
Entrega di FOCUS RECONOCIMENTO ta un anochi cu ta refleha e splendor di e fiestanan anual di e revista, cu ta yena di elegancia, estilo, entretenimento, momento social y diberticion. Cada aña ta bin cu renobacion den e premionan, como tambe e forma con ta scoge e personanan.
Un proyecto di FOCUS cu e apoyo di Medicosmetics Aruba unda a duna merito na e hoben profesionalnan di Aruba. E criteria pa e seleccion di FOCUS IMAGEN tabata primordialmente a base di estilo, personalidad conhuntamente cu e persona su carera profesional.


text:
FELIZ DIA INTERNACIONAL DI HENDE MUHE:
En conexion cu Dia Internacional di Hende Muhe, Prome Minister ta felicita tur hende muhe den nos comunidad un feliz dia y pa medio di un discurso den un programa special, ta encurasha cada hende muhe di nos pais pa para keto na e posicion di hende muhe den nos comunidad y scoge pa wak e cosnan di e banda positivo pa asina wak oportunidad y solucionnan.
“Berdad, con tempo a cambia desde un aña pasa y awor. E pandemia aki a dal nos tur duro, hopi duro. Prome cu e pandemia, nos tabata bayendo bon, y mi ta contento cu prome cu e pandemia nos a tuma e pasonan corecto cu awor ta yudando nos enfrenta e pandemia miho.
Awe riba e Dia Internacional di Hende Muhe, nos ta para keto na e posicion di hende muhe den nos comunidad. Hende muhenan ta fuerte, y por enfrenta cualkier cos. Hende muhenan ta recupera lihe di golpinan di bida, pasobra ta resiliente. Hende muhenan den liderazgo ta exitoso, pasobra hende muhenan ta trece cualidadnan na mesa, cu ta yuda den gobernacion of dirigi cualkier empresa. Hende muhenan ta innovador, pasobra nos ta busca solucionnan nobo pa problemanan.
Mi ta kere cu especialmente durante e ultimo aña aki, e pandemia a demostra cu nos tur mester tabata mas fuerte pa por enfrente, mas resiliente pa recupera di dje, y mas innovador pa busca otro sorto di solucion. Y hende muhenan a sobresali den esaki. Y mi ta hopi orguyoso di mira e papel importante cu hende muhenan a desplega.
Y kere mi, e aña tras di lomba no tabata facil. Pa mi sigur cu no. Tanto riba e nivel personal, como e nivel di trabou. Mi a haya mi, despues di apenas 2 aña di gobernacion, ta enfrenta e peor crisis cu nos pais a conoce. Desde cu nos a drenta den gobierno na 2017, mi a atende varios crisis. E crisis financiero di nos pais, e crisis social di nos pais, e crisis Venezuela y su impacto riba nos pais. Y cada un di nan nos a atende, cu firmesa.
Pero e crisis causa pa e pandemia mundial di Covid-19 si a suprasa tur cos. e tabata hopi dificil. Pa cuminsa e tabata desconoci. Nos tabata bon prepara, y nos a prepara nos mes bon pa cada reto. Nos ta conta cu un ekipo di profesionalnan dedica, cu ta yuda gobierno den decisionnan.
Asina mes, apesar cu ni ami, ni ningun hende riba e planeta aki, tabata conoce e embargadura di e crisis, mi mester a percura pa semper ta trankil, pa evita cu hendenan ta bay den panico. Mi mester tabata duro ora mester y tuma e decisionnan necesario, pasobra mescos cu mi ta duro cu mi yiunan tin biaha pa protehe nan, mi mester tabata duro pa protehe boso y boso yiunan tambe.
Cu e tabata facil? Sigur cu no, pero si necesario. Mi ta kere cu e decision mas dificil tabata di cera frontera dia 16 di maart aña pasa, y mira nos turismo y economia cay den otro. Esaki tabata hopi dificil. Tambe di mester a cera scolnan riba e mesun fecha.
Tur esaki mientras mi mester a despedi di mi unico subrina di 11 aña, Angelina, cu despues di lucha cu un malesa no comun, fibrosis cistica, su pulmonnan a cansa, y el a fayece na mey aña pasa. E tabata e fuente di alegria den nos famia, e tabata hopi importante den mi bida, mescos cu mi yiunan y subrinonan. E tabata mira tur mi conferencianan di prensa, e tabata pendiente pa sa ki dia scol ta habri bek. Lamentablemente el a fayece prome cu scol a habri. Mi ta hopi agradecido di por tabata tin’e den mi bida pa 11 aña, pero asina mes, su fayecimento a causa hopi dolor.
Sinembargo no tabata tin tempo pa procesa esey, el a fayece memey di e prome ola, y mi mester a atende trabou mesora despues di der’e. Mi ta kere cu esakinan tabata e momentonan mas dificil pa mi. Atende cu frontera cera, cu shelter in place, cu sindicatonan manifestando constantemente, y atende cu e dolor ey den mi curason. E temporada aki tabata sin duda e temporada mas dificil di e crisis, pa mi.
Awor, despues di un aña mi ta preocupa ainda, pero toch mas trankil, pasobra nos tin un plan, nos tin vision, nos tin curashi y nos tin determinacion pa recupera nos economia.
Ademas nos a demostra caba cu nos por. Y awor nos ta ya den e fase di vacunacion, cu ta e rumbo pa nos yega na normalidad, na un normal nobo, ohala pronto.
Kiko a yuda hopi den maneho di e crisis?
INNOVACION tambe a hunga un papel grandi den e crisis aki, y mi ta contento cu mi a pone innovacion central den nos maneho desde 2017. Pasobra ta e vision ey ta pone cu awor nos ta sobresali.
Dos ehempel cu mi por duna di esaki ta: Nos grandinan den cas di cuido cierto momento no por a ricibi bishita mas, esey ta un situacion cu ta preocupa mi hopi. Nos a percura pa tur cas di cuido haya tablets pa asina famianan por keda den contacto cu nan ser keri a traves di e tablets. Tabata realmente hopi bunita pa mira e reaccion di nos grandinan.
E di dos ehempel ta e health app di DVG, riba cual bo ta haya bo cita, y registro di vacuna. Esaki ta permiti e citanan bay hopi lihe y eficiente, cu lo yuda nos pa asina cu e siguiente batch yega, por vacuna tur esnan cu a registra.
Kico a yuda mi? Hopi biaha mi ta topa hende y nan ta bisavmi “mi no sa con bo por”


text:
Gobiero a cambia tres parlamentario y riba dje dos minister tambe
Un minister a core bay y e otro baha pa su integridad
Gabinete Wever Croes a drenta su di cuater aña di gobernacion pero te ainda pueblo no por mira algo di tur e promesanan cu a wordo haci, cambionan cu lo a yuda pueblo bou di e gobierno aki pero tur loke Prome Minister Evelyn Wever Croes y su gobierno a duna pueblo, ta un medida tras di medida y salario y beneficionan pa friends and family.
Parlamentario Mike de Meza di fraccion di AVP a mustra cu simplemente gobierno di MEPPORRED, no por presenta ningun perspectiva alentador pa pueblo haya un alivio, ni economico, ni social, ni laboral y sigur ningun perspectiva kico ta spera e pais den e añanan nos dilanti.
“Tur esaki pa motibo cu Prome Minister y su gabinete mes no sa kico lo bay pasa, ya cu na momento cu nan a drenta gobernacion di e pais na 2017, e gobierno aki no tabatin un plan di gobernacion, no tabatin sikiera un vision y e unico speransa cu a duna pueblo, tabata un serie di promesanan falso cu nunca a wordo cumpli.
Ta bon pa nota cu mientras pueblo despues di tres aña di gobernacion di e gobierno di coalicion actual, ta solamente un grupo di friends and family, sponsornan y sostenedonan di partidonan den gobierno, a wordo recompensa, a haya trabou cu salario y beneficionan sublime.
Pueblo a haya medida tras di medida, a mira con gobierno a ranca placa for di den nan cartera bay cune, mas cu 300 miyon sin duna nos hendenan algo a cambio.
Te awe tres aña despues, Prome Minister y su gobierno no por presenta un vision pa e pais di kico su gobierno ta bay haci den e ultimo aña di gobernacion aki pero tur cos ta mustra cu Evelyn lo entrega pueblo di Aruba, un pais sin autonomia, un Parlamento sin autonomia y un pais na werki caminda su hendenan lo ta e uniconan beneficia di maneho cruel cu el a hiba.
Ni Parlamento no sa cual ta e vision y direccion cu e gabinete Wever Croes ta hibando, ya cu e propio tres fraccionnan cu ta sostene e gobierno aki, ta wordo mal usa como marionetanan cu tin cu haci loke gobierno manda bisa pa haci.
Menos c’un aña pa eleccion, gobierno tin netamente nada pa mustra pueblo cu el a logra, ningun proyecto, ningun plan economico, ningun plan social cu e tin tres aña trahando ariba y cu na Hulanda ainda nan ta puntra kico e plan aki ta encera.
E unico defensa cu Prome Minister y su gobierno tin, ta sigui papia di e gobierno anterior, sigui busca escusanan mediocre pa sconde su propio fracaso y pueblo ya a cuminsa fada di e maniobranan di desesperacion aki, ya cu realmente pueblo a mira e gran diferencia caba.
Ta na su luga pa analisa cierto puntonan di e gobierno actual, caminda den tres aña pueblo a mira con dos Parlamentario a wordo forsa pa bandona nan posicion den Parlamento pa comportacionnan no adecuado.
Un Minister a dicidi di baha na awa y cora bay pa motibo cu husticia ta su tras y ta locual tambe a wordo confirma pa e Minister cu a bira su sucesor cu a bin haya cantidad di decisionnan incorecto y contra tur regla existente.
Otro miembro di parlamento cu tabata sostene e gobierno aki, a dicidi di declara su mes independiente ya cu e no kier a sostene e maneho dudoso di e ex Minister di Infrasxtructura, esta esun cu a core bandona gobierno.
Awor recientemente Prome Minister herself ta dicidi di retira e unico Minister cu e tin cu si a para pa loke e gobierno aki a grita duro na inicio, esta integridad y e unico eror cu el a comete ta di denuncia corupcion di parti di su coleganan den Conseho di Minister.
Parlamento tambe recientemente a wordo pone na berguensa ora cu a tuma un decision cu ta contra Constitucion, cu ta contra reglanan existente den e forma di proceder di parlamento.


text:
Apertura di e eksposishon akí ta dia 17 di sèptèmber. E ta dedika na Pader Paul Brenneker i Elis Juliana. E eksposishon ta trata di kolekshon religioso, ku nan a haja 50 anja pasa i a otorga esei na NAAM.
E topiko prinsipal ta e bida religioso ku e populashon Afro-Curacao a ekspresa dor di dedika alta na San Antonio, e santu mas popular na Korsou, un alta katholiko i un alta di montamentu. E ekspoisishon a worde eksibi dor di Tirzo Martha, insipra dor di e konosido Bob Harms, Jossy Pieter, Joyce Zimmerman i otronan. E ekshibishon i publikashon konserni a worde hasi posibel dor di sponsornan Prins Bernhard Cultuurfonds i APNA.


text: Diadomingo 8 di April a tuma lugar den Stadion Frans Figaroa na noord e continuación di e campeonato di futbol División 1 Grupo A 2017/2018Caminda cu FC San Nicolaas a topa contra di Estudiantes, FC San Nicolaas actualmente ta na di 4 lugar den grupo A y Estudiantes ta na di 7 lugar riba e standing.Den un wega caminda e equipo di FC San Nicolaas a sa di domina e wega den e prome 45′ nan di wega. FC San Nicolaas ta logra habri e marcador na di 4′ di wega caminda nan ta haja un tiro directo y aki nan ta Ronaldo Arrindel #5 riba su camiseta cu ta e Capitan di e equipo ta los un tiro violento cu e keeper di Estudiantes no por a haci nada cu ta bai piki e bala den net, y asina FC San Nicolaas ta bai ariba 1-0.Na di 34′ di wega Estudiantes ta haja un tiro directo caminda cu e hungador #5 cu ta e veterano Lesli Filomena ta los un tiro cu dal bow di e tubo pa después bai pika tras di liña pa asina nan empata e wega na 1 un gol. Na di 38′ di wega riba un tiro di skina pa FC San Nicolaas e hoben #13 Julio Adonis ta logra score un gol di cabes pa manda su team ariba 2-1. Faltando 2 ‘ pa final di e prome tempo riba un contra atake meimei di tereno e hoben #12 Manuel Reyes ta kita e ultimo homber pa después kita e keeper pa después deposita e bala den net pa FC San Nicolaas bai ariba 3-1. Den e prome tempo FC San Nicolaas a haja hopi bon oportunidad y tambe a hunga un mihor futbol cu su contricante, Estudiantes a haci algun atake riba gol di FC San Nicolaas pero no di mucho peliger. Den e di dos parti di wega pa ser exacto na di 68′ di wega Frederick Brown #8 ta amplia e score na 4-1. Na di 71’ di wega ta e mes un Frederick Brown #8 ta bolbe pone un gol mas riba su nomber pa manda FC San Nicolaas ariba 5-1. Den e di dos tempo e wega a cai den otro caminda cu cansancio a hunga un rol compara cu e prome tempo caminda e wega tabata wordo hunga cu mas velocidad. FC San Nicolaas ta gana e wega cu e score di 5-1.


text:
WILLEMSTAD – Te ainda tin un gran kantidat di eks-studiante ku no a haña un oferta serka Dienst Uitvoering Onderwijs (DUO) pa un areglo di pago nobo. Esaki apesar ku na ougùstùs di aña pasá a primintí tur eks-studiante ku tin un debe atrasá di estudio, ku nan lo haña un oferta promé ku fin di aña.
Asina a sali na kla durante un seshon informativo organisá pa Marilyn Alcalá-Wallé Foundation ku a tuma lugá dia 15 di yanüari último na International School. E mas o menos sesenta eks-studiante ku tabata presente a hasi uso di e enkuentro aki pa haña aklarashon riba e areglo di pago nobo i alabes eksponé nan preokupashonnan tokante nan eksperiensha ku DUO.
Un reportahe di José Manuel Dias
For di e reunion aki a sali na kla tambe ku pa motibu di malkomprondementu te ainda tin eks-studiante ku no a manda e deklarashon di forsa finansiero (draagkrachtmeting) pa DUO. Sin e informashon di entrada aki DUO no por hasi un oferta i konsekuentemente e eks-studiante no por hasi uso di un areglo di pago faborabel.
Falta di personal
Segun splikashon di Marilyn Alcalá-Wallé e retraso ku DUO tin aktualmente den prosesamentu di e tres mil studiantenan ku tin debe atrasá ta debi na falta di personal. “Aktualmente DUO tin únikamente sinku funshonario disponibel pa atendé ku eks-studiantenan di Kòrsou”.
Dia promé di sèptèmber di aña pasá DUO a kuminsá prosesá e promé kategoria ku ta esun di mas grandi i a terminá ku esaki dia 22 di novèmber último. A repartí e diferente kasonan di debe atrasá den kuater kategoria di kual kategoria number unu ta esun di mas krítiko. Den e kategoria aki bo ta haña e kasonan kaminda e persona no tin e forsa finansiero pa paga e debe bèk.
Outor José Manuel Dias


text:
WILLEMSTAD – Pa e seri di potrèt riba músika, Ret Karibense a kòmbersá ku Devi Dev, un yu Kòrsou kantante di rap ku ta biba na Hulanda, i ku tambe ta dominando e oido di e hubentut hulandes i antiano.
E artista ta skohe pa rap na papiamentu i asina ta selebrá su raisnan pa medio di su músika. Tambe nos a kòmbersá ku e DJ i direktor di videoclip Selwyn de Wind, kende a duna un komentario riba e desaroyo nan den e genero urbano i e músika ku ta ser produsí.
Famia
Jurick Job di 26 aña a nase na Kòrsou, pero a muda ku su famia pa Hulanda ku shete luna. Na rais di e amor pa Kòrsou ta un hóben ku a surpasá varios reto den su infansia, transformando den un hòmber ku su famia ta para sentral. Devi Dev a lanta den e siudat di Capelle aan de Ijsel, i segun su propio atmishon, e tabata hopi mala mucha.
Den su músika e ta splika kon turbulento su infansia i trayektoria eskolar tabata. Komo mucha di ocho aña ela pasa dos aña den internat, paso su mama Sharella no por a maneh’e. “Awó ku mi tin un yu muhé, mi sa ku karma ta bini bèk”, ela rekonosé. “Pero mi no a lanta ku mi tata, i esei tabata un buraku den mi bida i mi a sòru pa mi yunan no lo pasa den esei”, e tata di tres a splika.
‘Panda remix’
Devi Dev tabatin un par di bròder ku tabata rap serio, i ela splika kon e tabata bai kas den skondí i trein. ”Mi a kuminsá graba ku 16 aña i ma graba un ‘diss track”, ela kompartí. Desde dia djawe, Dev ta forma partí di Talk Riders crew, i banda di e label, nan a lansa un liña di paña urbano yama ‘The Riders Family’. E impakto di e hit nan ‘Panda remix’ i ‘Na Bida Mi Ta’ a kue Devi Dev un tiki fo’i base. “M’a saka Panda na aprel, unda m’a yega studio i a zuai e ko’i den un tiru”, e hóben a splika. Despues di dos dia ku ela lansa e kantika, Devi Dev kuminsá a haña hopi petishon pa presentashon na Hulanda.
Según Selwyn de Wind, esaki ta demostrá e poder di internet i kon e teknologia a avansá. “Últimamente, Kòrsou a bira más popular na Hulanda i awó ku hende sa mas di nos isla, e artista kurasoleño ta más orguyoso pa bisa ku e ta di Kòrsou”, de Wind a splika. “Devi Dev ta hopi fuerte na letra i e ta hungá ku palabra riba un manera tremendo”, de Wind a añadi.
Apesar di a lanta den un kas ku semper a papia positivamente di Kòrsou, i unda tur hende a papiamentu libramentu, Dev a bai Kòrsou pa promé biaha ku 8 aña. “Mi ta kòrda tur kos. Mi a baha avion i por a tende mi famianan ta grita”, ela kòrda ku un sonrisa. “Akí mi ta sinti mi hopi liber i sin stress. Pero ora mi yega, e promé kos ku mi mester hasí ta pasa wak Tanchi Nana, ku semper ta malkriá mi”, Dev a konta.
Single nobo
Pa e luna nan benidero, Devi Dev ta trahando riba varios proyekto alentador, manera algun single nobo i tambe algun presentashon na Spaña, Aruba i naturalmente su dushi Kòrsou.
Outor Deya Mensche


text:
ELEMENTARY
LEAGUE
Informacion
Dia y Orario di les:
Diabierna: 3.30 - 4.30 4.30 - 5.30
Reglanan:
-
Yega na ora. Si e mucha yega 10 minuut laat, e no por participa mas na e les di e dia ey.
-
No trece e mucha demasiado trempan, ni busc'e mucho laat. Prome y despues di les tin supervision pa 15 minuut so.
-
Laga e mucha bisti paña adecua pa landa y bin cu su mesun materialnan (goggle, serbete, cap). No short mucho grandi pa mucha homber, no bikini pa mucha muhe.
-
Si e yiu tin cabey largo, esaki mester ta mara of den un cap.
-
Regla di pool ta cu mester tuma un ducha prome cu drenta pool.
-
No ta permiti pa core rond di pool, ni bula den pool prome cu les.
-
No trece articulonan di balor. Club no ta responsabel pa e perdida di ningun obheto. Si e yiu ta bisti bril, laga esaki den auto of den un tas bou afdak.
-
Ta scucha y sigui instruccion di e instructornan y ta respeta e instructornan.
-
Si mayor ta desea pa keda observa les, por haci esaki, sinta riba tribuna.
-
Si mayor ta desea di papia cu e instructor tocante progreso di e yiu, gustosamente e instructor por haci esaki despues di les.
-
Den caso cu e yiu tin kebrante di salud of ta stroba pa bin, yama y cancela via number: 5613767. (juffrouw Carolina Arends)
Examen:
-
Ta efectua e pago pa e examen pa diploma, un luna adelanta, despues di consulta cu e instructor.
-
Si resulta cu e yiu ta malo riba dia di examen, e mester presenta cu un carta di dokter pa constata esaki y mantene su chens pa pasa examen. Den caso cu e no presenta cu un carta di dokter, e lo mester paga pa e examen/diploma di nobo. No ta debolbe placa y no ta haci excepcion.
Sistema di pago:
-
Ta paga adelanta un suma di afl. 15,-- di registracion.
-
Ta paga e contribucion mensual di afl. 50,-- pa luna adelanta te cu dia 5 di cada luna. Si e pago ta efectua mas laat cu dia 5 di e luna, lo cobra 5 florin extra.
-
Si ta debe mas cu 2 luna e mucha no lo por participa na e lesnan. Si tin cuenta habri, e mucha no lo por participa na examen.
-
Por efectua e pago via nos cuenta bancario. Personalmente: cash of via ATM cerca sra. Sharissa Dirksz.


text:
DEN HAAG – VVD ke pa gabinete splika na plaka chikí pakiko Hulanda ta pone sèn disponibel pa yuda Kòrsou ku detenshon i mandamentu bèk di refugiado venesolano.
Minister Stef Bos (Asuntunan Eksterior) siman pasá durante su bishita na Kòrsou a divulgá ku Hulanda ta bai kontribuí 100 mil euro pa oumentá e kapasidat di detenshon riba e isla. Tambe Hulanda lo manda eksperto di Servisio di Imigrashon i Naturalisashon (IND, Immigratie en Naturalisatiedienst), pa asina por disidí mas lihé ken ta ‘refugiado’ i ken ta manda bèk.
Pregunta den Tweede Kamer
Miembro di Tweede Kamer André Bosman djaluna a hasi pregunta por eskrito na minister Blok i sekretario di estado Raymond Knops (Relashonnan den Reino). VVD ke sa di gabinete riba kua manera Hulanda ta duna e ‘sosten finansiero i tékniko’ na Kòrsou.
Tambe Bosman ta puntra si gobièrnu hulandes ta saka pòtmòni ‘boluntariamente’ òf for di ‘obligashon’ a base di statüt di Reino.
Último simannan gabinete hulandes diferente bia a laga sa ku Kòrsou i Aruba mes ta responsabel pa e akohida di venesolano. Anteriormente sekretario di estado Knops a bisa ku e islanan no mester konta ku Hulanda ‘ta bai saka pòtmòni pa tur kos’.


text:
Martijn Trading Aruba conhuntamente cu Libresse a saca e ganadora di nan campaña unda pueblo di Aruba por a scoge e Brand Ambassador di Libresse. E marca aki ta reconoci internacionalmente pa nan productonan, cu ta ofrece e hende muhernan siguridad, confortabilidad y proteccion durante nan temporada menstrual.
Pa scoge e ganadora e pueblo di Aruba por a vota via e facebook page di Martijn Trading Aruba, pa nan participante favorito entre e cuater deportistanan:
• Amadee Nicolaas – Coremento y Triathlon
• Kayla Arends – Volleyball y Beach Volleyball
• Nathaly Geerman – Crossfit y Weightlifting
• Milvienne Henriquez – Softball y Voetbal
E ganadora a resulta Kayla Arends, cu a ricibi un total di 1519 voto y comberti asina den e prome Libresse Brand Ambassador na Aruba.
Ki ta nifica e titulo di Brand Ambassador?
Ademas di e reconocimento y un cheque na balor di AWG 4000,00 como un apoyo pa su carera deportivo, e titulo ta implica cu e mester actua di acuerdo cu e cuater caracteristicanan principal di e marca. |
Kayla Arends a ricibi un cheque na balor di AWG 4,000.00 for di man di Irina Croes, cu ta e ‘spokesperson’ di parti Libresse. Presente tabata Maarten van Oosten, cu ta un brand manager na Martijn Trading Co., representantenan di 297 Sports y Carla Kok-Bolluijt di OT2 Agency. Pabien na Kayla Arends y hopi exito durante su aña como Brand Ambassador di Libresse.


text:
-
A fayece: Lura Myra ThomasOctober 25, 2021
We sadly announce the passing of a dear daughter, sister, aunt and friend: Lura Myra Thomas...
-
Prome minister na Marisol Lopez-Tromp: Siña conoce ley prome!October 25, 2021
Prome Minister Evelyn Wever-Croes un biaha mas ta contesta Lider di Partido MAS sra. Marisol Lopez-Tromp...
-
Laureen Eman cu exposicion di arte ‘Emotions’October 25, 2021
Durante e luna di october y november2021, Laureen Eman, Pintor, Artista Plastico lo exhibi su di 8 solo exposicion di arte na UNOCA, Stadionweg 21. E exposicion ta consisti di 90 obra, di estilo...
-
MEP a celebra 85 aña di Jossy RidderstaatOctober 25, 2021
Luna di october a keda decreta como luna di adulto mayor. Sigur un luna unda Fraccion...
-
A fayece: Jacobo Karel Johannes De CubaOctober 25, 2021
Cu imenso tristeza na nos curason nos ta anuncia fayecimento di: Jacobo Karel Johannes De Cuba...
-
Un voto contra y un parlamentario ausente pa ley di screening di ministerOctober 25, 2021
Desde ora di mainta parlamento a cuminsa cu e reunion di iniciativa di ley di screening...
-
Habitante di Pos Abou mes a sali busca y gara ladronnan na BushiriOctober 25, 2021
Dialuna merdia, habitantenan di Pos Abou a bati alarma na autoridad pa un caso di ladronicia,...


text:
Kresementu den sektor turístiko pa e promé kuartal di 2018
Kresementu den sektor turístiko pa e promé kuartal di 2018
WILLEMSTAD- Minister di Desaroyo Ekonómiko, sr. Steven Martina huntu ku Ministerio di Desaroyo Ekonómiko (MEO), i partnernan manera Curaçao Tourist Board (CTB), Curaçao Hospitality & Tourism Assosiation (CHATA) i Curaçao Ports Autorithy (CPA) a tene un konferensia di prensa den kual huntu nan a duna un bista riba desaroyonan turístiko di Kòrsou pa ku e promé 3 lunanan di 2018.
E sektor turístiko ta un pilar ekonómiko di sumo importansia, teniendo kuenta ku su kontribushon na desaroyo ekonómiko di nos pais. Turismo ta kontribuí positivamente na kuponan di trabou, reserva di divisa i tambe nos Produkto Bruto Interno. Kada kuartal MEO, CTB, CHATA i tambe CPA ta bini huntu pa por pone sifranan di e diferente áreanan den e sektor riba un liña i konhuntamente duna un perspektiva pa turismo di Kòrsou.
Aña 2017 tabata un aña yen di reto pa e sektor turístiko na Kòrsou. Komponentenan manera por ehèmpel bahada di e kantidat di turistanan prosedente for di Venezuela i e situashon ku a surgi ku Insel Air tur tabatin un impakto riba nos sifranan turístiko pa e aña tras di lomba.
Apesar di esaki kada un di e stakeholdernan a kuminsá aña 2018 riba un nota positivo pa loke ta trata e sektor turístiko i durante e konferensia di prensa duná dia 8 di mei ya nos por a mira ku e trabou duru i esfuersonan konhunto a kuminsá duna resultado.
Durante di e konferensia di prensa aki CTB a informá ku den e promé 3 lunanan di e aña aki, un total di 110.422 turista di estadia a keda risibí riba nos isla. Aña pasá esaki tabata 109.200 turista di estadia lokual ta nifiká un subida leve di 1% pa e promé kuartal. Di e shete merkadonan di enfoke, sinku a presta hopi bon durante e promé kuartal di 2018. Aki ta trata di Hulanda (8%), Estádos Unídos (10%), Canada (1%), Colombia (41%) i Brazil (7%). Un subida di 3% a keda registrá den e kantidat total di anochi pa bishitante den e promé 3 lunanan di aña 2018. Total turistanan a keda 1.006.586 anochi na Kòrsou.
Den transkurso di 2018 CTB lo lansa diferente kampaña den e merkadonan di enfoke. Un ehèmpel di esaki ta e kampaña #ThisIsCuracao ku Sir Didi Gregorius kual resientemente a keda lansá. Komo parti di e kampaña #ThisIsCuracao, CTB a produsí un video promoshonal den kual Didi ta laga e futuro bishitante sera konosí ku loke e gusta di Kòrsou i su sitionan faborito.
Pa ku e promé kuartal di 2018 CHATA ta raportá un bahada di 1% den okupashon. Apesar ku e okupashon por a disminuí levemente, tantu e Average Daily Rate(ADR) komo e Revenue Per Available Room (RevPAR) a oumentá si bo kompará esaki ku e promé kuartal di aña 2017. Defakto e ADR a subi ku un total di 19.4% di $158.80 pa $189.59 miéntras ku e RevPAR a oumentá ku un total di 20% di $129.28 pa $155.13.
Pa loke ta trata turistanan krusero ku a bishitá nos isla den e promé kuartal di 2018, CPA a indiká un kresementu di 15% mas tantu barku krusero den e promé kuartal di e aña aki kompará ku e periodo aki den 2017. Den e promé 3 lunanan di 2018 un total di 109 barku krusero a bishitá Kòrsou miéntras ku aña pasá esaki tabata 95 den e promé kuartal. Den kantidat di turista krusero esaki ta nifiká alabes un kresementu di 31% mas turista krusero ku a bishita Kòrsou den e promé kuartal di 2018 kompará ku e promé 3 lunanan di 2017.
Mirando e sifranan turístiko i e oumento ku por mira den e diferente áreanan di e sektor, MEO ta positivo ketubai ku esaki lo por nifiká un kontribushon supstansial na e kresementu di nos ekonomia pa final di aña 2018 si e kresementu turístiko kontinuá manera esaki a bin ta sosodé den e kuartal tras di lomba.


text: Diabierna anchi a drenta informe di cu tin un s.u.v. coriendo masha malo mes bayendo pabao na Piedra Plat y a para un rato na Mido Restaurant, polis a yega na e sitio y a topa cu e chauffeur. E chauffeur tabata hopi trankilo y cooperativo cu polis y a admiti di a dal algun drinks y cu e ta bayendo pa su cas. Polis a papia cun’e y a splica e caballero aki e consecuencia di locual cu por pasa y e peliger tanto pa e mes como otro inocentenan. E homber a compronde y a bisa di yama su yiu pa bin buske y hibe cas. Asina mes a acorda y pacificamente a soluciona e caso aki. Entre tanto polis a keda warda e yiu bin busk’e y bay cun’e. E chauffeur a keda masha agradecido cu e polisnan di distrito 4 cu a tene consideracion cun’e y pa splik’e, esey a pone reaccion y a bisa otro biaha e lo no bebe alcohol mes!


text:
IDENTIDAT KORPORATIVO
UN FE I UN SPERANSA
Nos ta un iglesia mundial ku presensia den práktikamente tur pais. Nos ta konsistí di personanan di diferente komunidat, rasa, koló, kultura i idioma. Apesar di tur e diferensianan akí, tòg nos tin kosnan komun. Nos tur ta sirbi e mesun Dios Kreador ku a krea tur kos den 6 dia i a sosegá riba e di shete dia kual ta e Sabat. Banda di esaki nos tur ta sperando riba i trahando pa e pronto binida di nos Señor Hesukristu dor di prediká e evangelio eterno na unda parti ku nos ta. Esaki ta nos identidat real.
E NIFIKASHON DI E LOGO
E logo ta representá e balornan prinsipal di iglesia Atventista di Shete Dia.
E Segundo Binida
E liñanan na e tòp di e diseño ta sugerí elevashon ku ta simbolisá e resurekshon i asenshon na shelu i Kristu su segundo binida, e ultimo foko di nos fe.
E Vlam
Eaki ta e patronchi formá pa tres liñanan ku ta sirkulá un globo simulá. E liñanan ta representá e tres angelnan di Revelashon 14 sirkulando e globo i nos mishon pa hiba e evangelio na henter mundu. E figura kompletu ta forma un vlam simbolisando Spiritu Santu.
E Krus
E simbolo di e krus, ku ta representá e evangelio di salbashon, ta posishoná den e sentro di e diseño pa enfatisá Kristu Su sakrifisio, kual ta e tema sentral di e fe Atventista.
E Beibel Habrí
E Beibel ta forma e base di e diseño i ta representá e fundeshi Bíbliko di nos kreensianan. E ta keda presentá den un posishon kompletamente habrí kual ta sugerí un aseptashon kompletu di e Palabra di Dios.


text:
MERKA — Den preparashon pa e mega pelea di 2 di mei próksimo na MGM Grand na Las Vegas, 11 biaha kampion di mundu Floyd Mayweather i ocho biaha kampion di mundu Manny Pacquiao lo tin un entrenamentu separá pa prensa.
Pa Mayweather e entrenamentu aki lo tuma lugá awe 14 di aprel 7’or di anochi ora lokal di Kòrsou na Mayweather Boxing Club na Las Vegas. Esun di Pacquiao lo tuma lugá mañan 15 di aprel 6’or di atardi ora lokal di Kòrsou na Wild Card Boxing Club na Los Angeles.
Ambos e entrenamentunan aki bo por mira nan aki riba Deporte Awe.
Floyd Mayweather entrenamentu pa prensa


text:
Santa Cruz: Diasabra marduga pa motibo di awacero ta sosode un accidente cu hende herida riba e caminda di Santa Cruz, un poco mas pabou di e bocht di Santa Cruz. Mesora a pidi pa presencia di Polis y tambe di ambulance.
Na yegada e patruya ta bin topa cu un palo di lus y varios waya benta riba caminda, algun waya di coriente ainda tabata spart coriente. Na e sitio nan ta bin compronde cu e chauffeur di e Suzuki Swift a slip cu su auto ariba e caminda muha y a bay dal contra un palo di lus y bentando esaki riba caminda. Mesora a pone Elmar na altura di esaki.
Despues cu personal di ambulance a trata e victima na e sitio, a transporte pa hospital.


text:
Centro Barber a gana ganando awe djadumingu, 5 di sèptèmber ku skor di 2 pa 0 di Skèrpènè. Asina aki e tim a tuma revancha p’e derota den promé buelta (3-0). E resultado aki ta nifiká ku Jong Holland ta keda na promé lugá den Liga MCB ku 31 punto, siguí pa Skèrpènè ku 29 punto.
Federashon Futbòl Kòrsou (FFK) a sigui e wikènt tras di lomba ku su kampionato regular den promé divishon, esta Liga MCB. Dje sinku weganan un no a sigui. E federashon a anunsiá ku pa motibunan imprevisto a kanselá e wega entre FC Sithoc i di Subt.
Jong Holland djabièrnè pa di kuater biaha den e kompetensia a empatá, pero di otro banda a gana sobrá weganan. E tim trikolor i Centro Dominguito no a skor kontra di otro: 0-0. E resultado a pone ku Jong Holland a akumulá su di 31 punto for di 13 wega, ku ta produkto di 9 triunfo i 4 tabla.
Skèrpènè tabatin chèns pa okupá e promé puesto riba tabla di posishon sí ela gana awe di Centro Barber. Sinembargo e tim di Barber a presentá den Stadion Dr. Antoine Maduro pa regla kuenta dje derota ku ela sufri den promé buelta. Jeandrick Hugo a pone su ekipo na di 29 minüt dilanti. Na di 51 minüt di wega Darlyson Ellensburg a seya e viktoria finalmente.
Tabata e di dos derota pa Skèrpènè den e kampionato nobo. E tim di fraternan anteriormente a pèrdè kontra di Jong Holland ku skor tambe di 2-0. Esaki tabata riba 4 di yüli. Apesar dje derota Skèrpènè ta sigui okupá e di dos lugá ku 29 punto: 9 wega ganá, 2 empate i 2 derota.
Victory Boys a mantené su posishon number tres riba e tabla di posishon, ora ku djasabra den Stadion Dr. Antoine Maduro ela empatá na 1 gol ku Inter Willemstad. Ruensley Leuteria na di 22 minüt a pone e tim di Vredenberg dilanti 1-0. Jonathan Libiana na di 67 minüt a skor e gol di empate pa Victory Boys.
Victory Boys a gana 7 di su 13 weganan, empatá 4 i pèrdè 2, ku ta bon pa 25 punto i pues di tres lugá. Inter Willemstad ta okupá e di kuater puesto riba tabla di posishon ku 18 punto. E tim di Vredenberg i bisendario te ku awor a gana 5 enkuentro, empatá 3 i pèrdè 5 wega.
Finalmente Undeba i SV Vesta tambe a empatá na un gol ku otro. Na di 31 minüt di wega Virgil Isenia a habri e skor na fabor di Vesta. Tabata Deannejive Willems k una di 47 minüt a skor e gol di empate pa e tim di Bándabou.


text:
Tas di kompra ku diferente tep pa prevenshon BSure i Brantwer Kòrsou ta konsientisá komunidat pa Prevenshon di Kandela
Tas di kompra ku diferente tep pa prevenshon
BSure i Brantwer Kòrsou ta konsientisá komunidat pa Prevenshon di Kandela
WILLEMSTAD – BSure huntu ku Brantwer Kòrsou ta djòin pa duna nan aporte den konsientisashon di nos komunidat riba e prevenshon di kandela. Brantwer Kòrsou pa un tempu kaba tin e kampaña “Prevenshon, e mihó Opshon”, den kua nan ta konsientisá pa prevenshon di kandela i pa purba redusí e kantidat di kasnan ku ta kima. For di aña 2017 Brantwer Kòrsou a tuma nota ku tin un kantidat haltu di kas ta kima i ku sifranan di kandela ta oumentá. Tambe den sierto kasonan, e situashon penoso den kual tin víktima ta fayesé a konsekuensia di un kandela. Durante aña 2020 Brantwer Kòrsou a duna un total di 1288 asistensia, di kua un total di 97 edifisio, i for di esaki 55 tabata un kas. Durante aña 2020 a konosé lamentablemente 3 víktima a konsekuensia direkto di un kandela.
BSure a mira e importansia di yuda Brantwer Kòrsou pa konsientisá komunidat di Kòrsou kua ta e akshonnan ku por tuma pa evitá un kandela, prevení pèrdida di un ser kerí i huntu a yega na e idea pa repartí tas reusabel “shopping bag” ku informashon i tepnan balioso pa prevenshon di kandela. E tasnan reusable akí, ku un banda un bunita diseño di BSure i na e otro banda kolónan di Brantwer Kòrsou ta disponé di diferente tep ku un persona mes por hasi na kas pa prevení un kandela. E intenshon ta, ku na momentu ku e persona partisipá na un di e charlanan di prevenshon di kandela serka personal di Brantwer Kòrsou, e lo risibí un tas kual ta yuda konsientisá otronan tambe pa prevenshon kontra kandela. Brantwer Kòrsou lo inisiá pronto e repartishon di e tasnan aki durante e charlanan ku e meta pa promové konsientisashon riba prevenshon di kandela den nos komunidat pa medio di e kampaña: “Prevenshon, e mihó Opshon”.


text:
ORANJESTAD, 08 oktober 2020. Segun resumen di awe por tuma nota cu mas persona ta sigui recupera, un total di 40 persona awe a recupera, tin un total di 17 caso nobo di Covid-19, di cual tur ta residente, ("positivity rate" bou residente ta 13%). E total di casonan activo a baha cu 23 persona y ta na 401 awe, total di testnan haci ta 217, testnan haci bou di residentenan na laboratorio di hospital ta 133 y total di caso di fayecimento relata na Covid-19 ta 31.
Hospital ta informa cu tin un total di 25 persona interna di cual 9 ta den cuido intensivo y 16 ta isola riba piso general.
Pa por sigui maneha e transmision di covid ta importante pa comunidad ta alerto y na prome indicacion di sintoma tuma contacto cu dokter di cas pa por haci un test. Door di isola e casonan positivo nos por controla e virus y stop e di sigui plama.
Ban sigui cuida, Aruba ta conta cubo pa sigui maneha y controla e virus di Covid-19.


text: Ya ta pa varios aña caba cu bisiñanan ta bin reclamando asunto di dam Di Moko na candela Te ainda gobierno, minister di justicia no a logra para esaki. Awor ta casi tur dia ta sende esaki na candela causa molester severo na habitantenan pabao di e dam. Ta for di diasabra merdia e molester di kimamento a cuminsa y te diadomingo madruga ainda ta kima. Ki dia ta actua? Gobierno/ minister si bo no por trese alivio pa e toxicamento abusivo aki anto baha bay parti flor ya como minister di justicia BO NO TA SIRBI!


text:
WILLEMSTAD – E tim di Centro Barber a gana di Centro Dominguitu 1-0, riba djadumingu dia 7 desèmber 2014, pa asina bira kampion di e kampionato di e promé divishon di futbòl FFK, Liga MCB 2014.
E wega aki a hunga den SDK i tabata e gran final ku a konta tambe di un públiko grandi kua gosa di e wega, unda e atardi tambe a keda animá pa Gio.
A habri e atardi, ku un wega hubenil, sigui pa un ratu di alabansa, pa despues Tico Libiee kanta nos himno nashonal. A sigui ku algun diskurso, pa despues rèfri Mike van de Sande flùit pa bala por a lora.
Ruensly Leuteria a anotá e úniko gol di wega, na di 38 minüt di promé mitar, riba un pase di Kenny Kunst.
Kenny Kunst di Centro Barber, nèt promé ku e pitaso pa sosiegu i Dhenico Pauletta di Centro Dominguitu, algu promé ku e pitaso final, tabata e dos hungadónan ku a risibí karchi kòrá, huntu ku e diferente otro karchi helnan ku Mike van de Sande mester a saka pa asina mantené su wega kontrolá.
Despues di wega dirigentenan di FFK, huntu ku minister Asjes, a hasi entrega di premionan na e timnan kampion i supkampion, ku ta Centro Barber, dirigí pa Nooi Girigorie i Centro Dominguitu dirigí pa Ingi Pieternella.


text:
Den cuadro di e proposicion pa cambio di e Landbesluit Bijstandsverlening pa ayudo financiero na famia cu un yiu bao di 16 aña cu limitacion fisico of mental, e lider di fraccion di AVP, mr. Mike Eman y su colega drs. Mervin Wyatt-Ras a bishita e facilidad di Bibito Pin y Scol Dununman. Meta di e bishita ta pa informa e fundacionnan di nan proposicion di cambio di e leynan actual y pa haya mas guia di esunnan cu ta traha cu e muchanan aki dia den dia afo.
Bibito Pin ta un centro den dia of pasadia pa esunnan cu limitacion, mientras cu Scol Dununman ta pa esunnan cu limitacion tanto fisico como mental. A intercambia cu cabesante- y profesionalnan trahando na e dos facilidadnan pa haya nan opinion y ideanan pa cu e iniciativa di cambio di e Landsbesluit cu ta regla uitkering pa yuda mayornan cu muchanan special bao di 16 aña.
Presente tabata sra. Scholten, sra. Geerman, sra. Van Ruyven y sra. Hidalgo. A discuti asuntonan di importancia pa cuido di esunnan cu limitacion na e facilidadnan y necesidadnan di nan famia.
E proposicion di cambio di ley cu Eman y Wyatt-Ras a entrega, ta pa cambia e Landsbesluit pa ehecucion di articulonan 8 y 19 di e ley cu ta reglamenta e Landsverordening Maatschappelijke Zorg. Despues di articulo 8, cu ta reglamenta e Gehandicaptenuitkering pa un mucha/persona riba 16 aña, Eman y Wyatt-Ras a agrega un articulo nobo, cu lo haya e number 8a. E articulo nobo lo reglamenta e derecho di bijstand di un mayor cu yiu cu limitacion, di bou 16 aña di edad. E provision aki ta conta pa muchanan cu tin un limitacion fisico y/of mental.
E Kinder- Gehandicaptenuitkering ta maximo 950 florin, igual na e suma menciona den articulo 8. Conforme Censo 2010, e tempo ey tabatin 318 hoben cu limitacion, pa cual awendia ta estima cu e cantidad por yega 400 hoben cu limitacion bao di 16 aña di edad. E suma aki por yuda pa e hoben y su famia por cumpli cu tur necesidad pa garantisa un calidad di bida digno, manera e asociacion di Derechonan Humano ta indica tambe.
E motibonan pa cambio di e Landsbesluit ta cu cuido y educacion di un mucha cu limitacion fisico y/of mental, banda di ta un reto, ta trece cu ne costonan adicional pa e famia. Por pensa riba sosten pa cas, manera por ehempel pago di ayudo domestico, pasadia, adaptacionnan na e vivienda, cuminda special, transporte of guia extra.
E gastonan ta mas halto cu e cuido normal y di educacion di un mucha. Door di e falta aki den calidad di bida di e famia y di e mucha, ta hinca nan den un desbentaha enorme. E hecho cu AZV a corta den hopi producto ta hacie mas urgente y necesario pa ofrece esunnan cu limitacion un perspectiva pa nan mayornan por haci algo extra cu nan of sikiera por paga pa nan necesidnan basico.
Un uitkering of bijstand pa esunnan cu limitacion desde edad hoben lo conduci cu mayornan por busca yudansa mas tempran pa nan yiu y hinca nan den un facilidad of scol adecua na un edad mas hoben. Tambe un uitkering lo haci posibel cu por paga pa ayudo of terapianan necesario desde un edad hoben, manera p.e. pa stimula habla y movecion. Ta necesario pa baha e barera pa mayornan busca yudansa of sosten den interes di un hoben cu limitacion. Un uitkering lo por stimula mayornan tambe pa busca yudansa mas tempran.
Tanto mr. Mike Eman como drs. Mervin Wyatt-Ras a keda satisfecho cu e bishita haci na Bibito Pin y Dununman. Por nota e pasion di esunnan cu ta traha cu e clientenan special. Ta spera awor cu gobierno ta habri pa e cambio presenta y cu pronto e hobennan cu limitacion y nan famia por conta cu e sosten financiero aki.


text:
MINISTER CHARLES COOPER A REPRESENTÁ PROMÉ MINISTER NA E SELEBRASHON DI 72 ANIVERSARO I DIA DI TRAHADONAN DI KUERPO POLISIAL DI KÒRSOU.
MINISTER CHARLES COOPER A REPRESENTÁ PROMÉ MINISTER
NA E SELEBRASHON DI 72 ANIVERSARO I DIA DI TRAHADONAN
DI KUERPO POLISIAL DI KÒRSOU.
Willemstad – Minister di Tráfiko, Transporte i Planifikashon Urbano Charles Cooper a representá Promé Minister/Minister di Hustisia Gilmar Pisas na e selebrashon di 72 aniversario i “Dia di Trahadonan di Kuerpo Polisial” na House of Worship dia 1 di òktober 2021.
Kuerpo Polisial di Kòrsou a selebrá nan dia i 72 aniversario kuminsando ku un mainta di alabansa sigui pa palabranan di motivashon di parti di Pastor Raimy Juliet.
Durante di e selebrashon aki Minister Cjarles Cooper a risibí for di man di e Tim di Maneho di Kuerpo Polisial Kòrsou nan vishon i mishon de forma di un plakat.
Pronto lo pasa na tur Warda di Polis pa entregá e vishon i mishon aki pa asina den tur parti di e organisashon tur hende ta bai biba esakinan, pa Kuerpo Polisial por drenta i kuminsá un era nobo.
Promé Minister mes no por tabata presente na e selebrashon aki, debí ku e mester tabata na un reunion Públiko di Parlamento pa trata e “Ontwerplandsverordening tot wijziging van de Landsverordening Rampenbestrijding en de Onteigeningsverordening”.
E mainta tabata unu yená ku un ambiente di inspirashon pa kada un di esnan ku tabata presente.
Riba un di e potrètnan por mira ora ku Promé Minister a risibí despues e plakat ku ta deskribí e vishon i mishon di Kuerpo Polisial Kòrsou.


text:
Direktiva di Club di Aruba Casibari na Boneiru, a monetoria i evalua e problema di Corona Virus day by day, i apesar ku no a registrá niun kaso di Corona Virus ahinda na Boneiru, toch pa seguridat a disidi di kansela e brindis akustumbra di riba dia 18 di maart, ku ta dia di Himno i Bandera di Aruba.
Lo mantene e dia pareu na seremonia di hisamentu di bandera 6:30 maïnta i bahamentu di bandera atardi 6:30.
Ta suplika esnan ku kier presensiá e seremonia nan di bandera, pa mantene e distansia rekomenda for di otro, pa evita kualkier inkonveniensia
Direktiva di Club di Aruba Casibari, na Boneiru


text:
Protocol di Deporte
-
News
Protocol Federacion di Bowling
Federacionnan di bowling, ARBAS ta presenta e protocol specifico pa nan miembronanRead More »
-
News
Protocol Federacionnan di Aruba Aquatics Federation, Landamento
Federacion di landamento, Aruba Aquatics Federation ta presenta e protocol specifico pa nan miembronanRead More »
-
News
Protocol Federacionnan di Aruba Aquatics Federation
Federacionnan di landamento, Aruba Aquatics Federation ta presenta e protocol specifico pa nan miembronan Giants Aquatics ArubaRead More »
-
News
Protocol Federacionnan di Aruba Aquatics Federation
Federacionnan di landamento, Aruba Aquatics Federation ta presenta e protocol specifico pa nan miembronan Stingray Swimming Team, ArubaRead More »
-
News
Protocol Federacion di Badminton, ARUBA Badminton Bond
Federacionnan di Badminton, ARUBA Badminton Bond ta presenta e protocol specifico pa nan miembronanRead More »
-
News
Protocol Federacion di Sailing, WRCA
Federacionnan di Sailing, WRCA ta presenta e protocol specifico pa nan miembronanRead More »
-
News
Protocol Federacion di Sailing, SYWA
Federacionnan di Sailing, SYWA ta presenta e protocol specifico pa nan miembronanRead More »
-
News
Protocol Federacionnan di Ciclismo
Federacionnan di Ciclismo, Aruba Wieler Bond ta presenta e protocol specifico pa nan miembronanRead More »
-
News
Protocol Federacion di Pesas
Federacionnan di Pesas, Aruba Weightlifting Association ta presenta e protocol specifico pa nan miembronanRead More »
-
News
Protocol Federacion di Tennis
Federacionnan di Tennis, Aruba Lawn Tennis Bond ta presenta e protocol specifico pa nan miembronanRead More »


text:
rado
-
Anti-Doping
Montserrat Rejoins Caribbean RADO
The Caribbean Regional Anti-Doping Organization (RADO) is pleased to announce Montserrat as its newest member. Montserrat’s application to rejoin Caribbean…Read More »
-
anti-doping news
Comision Anti-Dopahe cu charla
Comision Anti-Dopahe a tene charla riba e tema anti-doping Comision Anti-Doping di Aruba a continua cu su programa di charla…Read More »
-
anti-doping news
Prevencion di Dopahe
Prevencion di Dopahe den Deporte ta un topico mundial. Na Aruba tambe un comision tin alrededor di dos anja caba…Read More »
-
Anti-Doping
Patrick promoviendo Playing True
Presidente di Caribbean RADO, Sr. Patrick Werleman promoviendo e “Playing True” cu e WADA’s Athlete Outreach Team den e Weganan…Read More »
-
Anti-Doping
Patrick Werleman Presidente nobo di Caribbean RADO
Miembro di Comite Olimpico Arubano, Patrick Werleman eligi como e Presidente nobo di Caribbean RADO. Un noticia super positivo cu…Read More »
-
Anti-Doping
Aruba a completa tur criteria di WADA
Compliance Department of WADA a indica cu Aruba a completa tur criteria, prioridadnan y accionnan importante di e Corrective Action…Read More »
-
News
Charla Anti-doping
Comision Anti-doping a tene un charla di informacion pa e delegacion di Rosario 2019 Diamars anochi e Comision Anti-Doping a…Read More »
-
News
Exitoso seminario Anti-Doping
Exitoso Seminario Anti-Doping organisa pa COA hunto cu RADO y WADA. Den e fin di siman tras di lomba, Comite…Read More »
-
News
Chiara ta papia di Clean Athlete
Taekwondista Chiara Petrocchi ta duna su testimonio riba a tema anti-dopahe durante di e Seminario Internacional Anti-Doping na Aruba.Read More »
-
News
Chiara ta participa na seminario Anti-Dopahe
Atleta prospecto den taekwondo, Chiara Petrocchi a papia riba e importancia pa ta un atleta limpi esaki durante di e…Read More »